url: =Covid-19 Stimulus bill & Direct payment Update :: ZOMI DAILY\nposted on 23 December 2020 at 8:37 am Lomkholna: News, Thomasmung, USA, World\nTu ni US Senate in $908 billion apha Stimulus bill package leh US Federal Government te ii spending bill ding tawh akigawm $2.3 trillion spending package pi votes 92-6 tawh pass khinta uh hi. Hih bill pen zani in House ah ki vote in aki pass khinsa ahi hi. Tuni in White House pan zong hih bill pen Pu Trump in zong letmat ka thu ding cih genkhia khin ta ahih manin mipi te tung hong piak ding $600 pen lamet om mahmah ta cih ding ahi hi.\nUS Treasury Secretary Steve Mnuchin in belh mipi te tung khak ding stimulus direct payment pen hong tung ding nipi 1-3 sung hong kikhak ta dingaa, abeisa CARE ACT aa akipia $1200 khak dan lian in hong kikhak ding hi ci hi. Direct deposit anei te amau Bank account tek ah direct in kithun sak pah dingaa, Check tawh akikhak te belh nipi 2 sung sau vei thei ding hi ci hi.\nHuhna sum “Direct payment” kua teng in bangzah ngah ding:\n1. 2019 Tax return bawlna ah Single tawh abawl te:\nNasepna pan kum khat sung $75,000 pan anuai siah ngah in Tax return ah “SINGLE” tawh abawl khat in $ 600 te ngah ding uh hi. $87000 angah single khat in $100 ta kidawk dingaa $ 500 ngah ding uh in kum khat $99000 angah te ciang kipia ding hi.\n2. 2019 Tax return bawlna ah “Married filling jointly – Joint married” tawh tawh abawl te:\nNa sepna pan kum khat sung $150,000 pan anuai siah ngah in Tax return bawlna ah “Joint married” tawh abawl nupa kop te in $1200 ngah ding uh hi. Kum 17 nuai siah Ta nei innkuan te in:\n– Ta khat nei ten – $1800\n– Ta nih nei ten – $ 2400\n– Ta thum nei ten – $ 3000\n– Ta li nei ten – $ 3600\n– Ta nga nei ten – $ 4200 ta ngah ding uh hi.\n3. 2019 Tax return ah “Head of Household” tawh abawl te:\nNasepna pan kum khat sung $112,500 pan anuai siah ngah in Tax return ah “Head of Household” tawh abawl te in $600 ta ngah ding uh aa, kum 17 nuai siah anei Ta te khat ciang $600 ta kipia ding hi.\n4. 2019 Tax return bawl lo (e.g. pension sang te) khat ciang $600 ta ngah ding uh aa, ahi zongin khat peuh peuh in Tax return bawlna ah “dependent” in aguan uh leh belh ngah nawnlo ding uh hi.\nHih direct payment pen Pu Trump in letmat athu khit zawh ciang nipi khat sung direct deposit leh check tawh kikhak pah dingaa, January kha kipat lam in kingah thei kha ding hi ci in Pu Mnuchin in genkhia hi. Abeisa hun aa akipiak dan mah in angah lo ten IRS website tung pai in form te zong fill-up toh toh kul ding dan ahi hi. Tua hi in hi vai tawh kisai update bawl toto lai ni. Covid-19 pandemic hun sung mipi te haksat hun lai tak hi dan in hong vaihawm khiat theih lungdam huai mahmah hi.\nUpdate pawl to to zel ni. ** Hi vai tawh kisai zong LIVE khah ding hun geelna khat ki nei ding ahih manin LIVE tungah kimu tek ni… Ref: Washington Post Thomas On Sian Mung (Thomas Mung Guite) Washington D.C December 22, 2020 MOMNO Media & Museum\nPrevious: Congress ah Coronavius Stimulus bill ding thukimna neithei uh\nNext: ZIUSA Genvai lut nuamte theihsakna (January 2021)\nKalaymyo Zomite lungdamna ~ Sia Do Khup


timestamp: atn

url: =3. October 19, 2019 |Samkil Samsau tapa leh Pa ~ MUC\n3. October 19, 2019 |Samkil Samsau tapa leh Pa\nAdmin 8:32:00 PM 4Q2019 mission news, Articles, MISSION NEWS\n3. October 19, 2019 | Samkil Samsau tapa leh Pa\nMichael Kujjoo in a pa a ngaihsut khaksialin mudahna tawh kidim den hi. Na pa koi-ah om hiam, ci-in a kidot ciangin Michael in “ ka pa si khin hi” ci-in dawng hi. Tua zahin a pa mudah hi. Michael in kum 9 a phakin a pa le a nu kikhen uh hi. A pa kiangah a vahawh ciangin a pa in nasep hamsa semsak den hi. Michael in nasep a pa sawlnasep a zawh khitteh a pa in bang mah nek ding pia lo hi. Nisimin tua bangin nasemsak hi. Michael in a pa bawlzia lungkim lo hi.\nA nu kiangah va hawhin a nu kiangah “ ka pa tawh om nuam nawn keng” ci-in a pa omna lokhawhna munah pai kik nawn lo hi. A pa tungah a hehnate mangngilh thei lo hi. A pa nusiatna hangin inn sung nuntak hamsa semsem hi, ci-in ngaihsun hi. A pa in nusia keileh tu-a sangin innkuan nuam zaw ding hi, ci hi. Sum nei lo ahih manin Tan 3 a kah khit ciangin sangkah zo nawn lo hi. Uganda gam panin Kenya gamah va pai-in rapper ( lam nam khat) khat hong suak hi. Nightclub ah kum nih sung rapper hi-in, hih sungin a sam sau mah mah hi. A pa neu-te khat in South Sudan ah hawh dingin zawn hi. Sudan gam Juba khua-ah zong hip-hop cihte tawh a hun beisak hi.\nNi khat khua sung a vakna-ah vanzuak mi khat in, “ Koi ah kikhawm na hiam? ci-in Michael dong hi. Michael in koi mah ah kikhawm keng. Ka sam hong en ve, hih bang mi kikhawmin um na hiam” ci-in dawngkik hi. Tua pa in Michael tungah “ phamawh lo hi; kikhawm pai thei veve hiteh” ci-in dawngkik hi. Vanzuakpa tawh a kiho-na panun vanzuakpa in Juba Central Adventist Church ah kikhawm ahihlam thei hi. Michael in biakinn ah a pai paite Pasian thu-um taktak uh hi kei. A kineih uh hi” ci-in dawng kik hi.\nVanzuakpa in Michael zong kikhawm dingin zawn hi. Ahi zongin Michael in nial hi. Michael in khua sung a vak ciangin tua vanzuakpa gei a tun ciangin, Michael in vanzuakpahopih nuam lo ahih manin mundanglam ngatsan hi. Ahizongin vanzuakpa in Michael hopih teitei hi. “ Mai kaal a kipan Pasian thugenna om ding hi, hong pai in” ci-in tua pa in zawn hi.\nMichael zong Pasian thugenna-ah va kikhawm hi. A zak thute hoihsa mahmah hi. Thugen siapa in Sabbath thu zong limtak hilh hi. Michael in inn a tun ciangin Lai Siangtho sim a,Sabbath thuman hi, cih a theih ciangin, Nile Gun-ah tui kiphum hi. Kuamah in ama samsau paupih lo hi. Ahi zongin Sabbath ni ciangin biakinn ah a kikhop ciangin miten a samsau paupihna aw tua tuamtuam za hi. “ Kituiphum khin hi lo na hiam, bang hangin na sam met lo ding na hiam,” ci-in pawlpi mite in hopih hi. Michael in Samson zong samsau hi, ci-in dawng kik hi. “ Ahi zongin na samsau ahih manin mitdong hi; sammet dingin gen uh hi.\nMichael in phamawh kei, mite tungah thukhen lo ding,” ci-in dawng kik hi. Ahi zongin Michael in a kisam khat om hi, cih phawk hi. Thugenin a pai-na munte-ah ka samsau hangin hong kihta kei un. Note tawh kibang hi ing,” ci-in gen den hi. A lungsimah SDA pawlpi in hong deih takpi mah hi ding hiam, ahih keile a pa bangin tate itna nei lo-in van zat khat bangin hong kikoih hi lel hi ding hiam, cih pen ngaihsun hi. Kum khat khit ciangin pawlpi mite in amah a itlam uh Michael in theitel hi. Tua a kipan a sam met hi.\nA pa zong hong phawk kik hi. Mite mawhna maisak kei le-uh cin, note mawhna zong hong kimaisak lo ding hi (Matt. 6:15) cih siksanin a pa mawhna zong maisak hi. A pa tawh kiho ding hanciam a, kha 3 khit ciangin a pa phone number ngah thei pan hi. Michael in a pa tawh a kiho ciangin, nidang a bangin a pa heh dingin ngaihsun hi. A pa tawh nuam tak kiho thei uh a, a pa in “ Lunghimawh kei in. Hong ciah in. Nang pen ka ta hiteh” ci-in vaikhak hi.\nKum 30 sung tawntung a pa a muhdahna khempeuh tu-in beisiang hi. Tu-in Michael in kum 38 cingkhin hi. Juba khua-ah teengin mawtaw hawl nasep leh muh bang bang nasem hi. “ Adventist biakinnah a va kikhopna panin ka zak thute in ka nunzia hong khel hi. Hih pawlpi in tawntung nuntakna sung lut ding mite puahpha hi,” ci-in pulaak hi.


url: =Datsi Man Taw Kisai Thu Pawl Khat « Nikonghong\nHome » Business » Datsi Man Taw Kisai Thu Pawl Khat\nDatsi Man Taw Kisai Thu Pawl Khat\nPresident kiteal hun sim, datsi man in ih ngaisutza in kitealna tungah affect zo tatak ngawl hi. 1992 kum election lai datsi man niam mama (gallon khat $ 1.77) aa, George H.W Bush ii hanciamna taw economy zong siipuazii kial (recession) pan suakta zo hi. Ahihang Bill Clinton in zo hi. Datsi man a niam hang Bush (senior) in zo tuan ngawl hi. 2004 election en laleao leang, economy sia hoi tu in hong kipat laitak, recession pan a pusuak lai tak hi. Ahihang datsi man ham (gallon khat 2.26) mama hi. Ahihang George W. Bush in zo vave aa, kitealnaah ngual zo hi. Datsi man ham ahihang zo vave.\nStudy vawtnate tung pan ih heak thu khat in, president kitealnaah American ngammite in datsi manh sang in siipuazii hoi ziam, hoi ngawl ziam ci sia thupi sa zaw ci in kimu hi. Tuni American ngammi atam zaw in siipuazi hoi kik tu kipan ci in ngaisun hi. Unemployment rate zong tha 5 akipe in taak suk hi. Siipuazi khantona rate (Rate of Economy growth) zong ka tato kik hi. Vanh lei (consumer) te ii kimuanna (confidence) zong pha vaial, lei ngam vaiak kik tu kithuai hi. Hi thute ih et ciang Obama atu positive mama ci in kingaisun tha tu hi.\nAhihang, datsi man hong khakhang thong ii, gallon khat $ 4.00 bang hong theng thong le bangbang hi tu ziam? Datsi man in kitealnaah upmawkza thu nei bo ih ci saam hang, gallon khat $ 4.00 hong theng thong le vanh mante hong khang tu aa, khangto kik tu aki papan siipuazi zong dawk suk kik tu hi. Kitealna vawt tu tha 8 bang bek kisam lai aa, datsi man hong khang tato lai thong le, Obama atu datsi manh in ngual lelna a nga natu a thu bulpi a hibua zong, siipuazi hong hoi bua le lau huai vave tu hi. Datsi man le kitealna taw kisai heaktu a kilawm thute hi aa, a dang datsi man taw kisai a heak nop huai thu dang pawl khat zong om lai hi.\n1. Khua khaal hun thet sim Datsi man khang\nAmerican ngammi atam zaw ii ih heak ngawl thu khat sia, datsi huan natu in chemical pawl khat kizangh aa, tua sungah Butane zong nam khat hi. Butane sia a khu suak pal mama aa, meima khawng ih nei ciang silna in ih nei thei spirit taw kibang hi. Phalbi sung khuasik ahikom kep natu ol, a khu in leang vazing ngawl hikale, khua khaal hun ciang khua hun sa ahikom tawm veino sung a khu suak vazing in bo pal mama hi. Tua ahikom khaal sung datsi huan tu ciang butane luang in a khu suak pal ngawl chemical dang pawl khat zak ngawl phamaw hi. Tua chemical dangte in butane bang in man ol ngawl, man ham mama hi. Tua hang in khua hun lum tu hong kipan nale, datsi man zong hong khang tu ci in ih heak tu ahi hi. Tuma kum 4 lai Obama in Datsi man san lei hu in Bush a mawsiat sia a khiakna nei lei vavan ngawl aa, tu zong Republicante in Obama le democratte mawsiat nuam hi. Datsi man ham sia Politiciante in ngaal hiam in a zangh pak hi lel thong hi.\n2. Saudi Arabia te tung kiding lei\nDatis taw kisai heak tu kilawm thu 2na sia, American ngam in datsi tungtaang Saudite tungah kiding lei hi. Newt Gingrich in mezolnaah president ka suak le, Saudi ngam tungah ka khup din bua tu hi ( I will never bow to Saudi Arabia) ci hi. Tu ni US sung ih datsi zak a tam zaw Saudi pan ih lei hi thonghi. Newt Gingrich in hi thu tel sinsen ahikom Saudi Arabia tung pan datsi lei khiam in Canada le Mexico pan a tam zaw laak zawk tu hoi a sakna hi.\n3. Oil company te duhop lei ziam?\nDemocratte in Datsi companyte duhop lei, ci in au tawntung hi. Obama mama in datsi companyte mawsiat thei bul aa, “have been making record profits off the money you spend at the pump.” na ci ngei hi.\nHi mawsiatna sia man bup ngawl hi. Obama in ExxonMobil, Chevron le datsi company liante ii kum khat sung a met sum sizian en leang nasia lei, met lei ci in a son sia man, dik hi. Ahihang, abosa kum 10 sung company lian mama dangte taw en khawm in hi leang datsi companyte ii sum met za sang in a se tam zaw a khang company tam mama om hi. Datsi companyte ii sum met sia tawm ngawl ahihang duhop ngawp in sum zong ci thei tu za liang in nasia ngawl hi.\nCompany lian pawl khat siipuazi khantona S&P te ii data pan en leang a nuai abang hi.\nBoeing = 19.0 %\nMcDonald = 18.8%\nDisney = 15.9%\nApple computer = 13.5%\nExxon Mobil = 8.9 %\nAmerican ngam bup ii siipuazi khantona sia tulaitak 3% kiim hi aa, tu laitak a khangto mama China le India te in 9% pan 11% bang hi. Hitana Exxon Mobil te ii 8.9% khantona sia normal lel ci in kimu hi.\n4. Lei nuai namngim tou ngawp leang a pha tu ziam?\nOil storage facility in Cushing, OKlahoma\nAmerican leitang nuaiah namngim tam mama om aa, tuate tou ngawp leang leitungah namngim tam bel a nei ngam hi tu hi. Ahihang, tu ni ih tel tu thu in, America ah datsi kicing ngawl (shortage) hi ngawl hi. Oklahoma state, Cushing khua sia America ngam ii datsi taw kisai center (Oil hub) hi. Cushing khua pan US ngam sung atamzaw datsi kipuak hi. Leitungah datsi kholna lian bel sia Cushing khuaah om hi. Tu ni Cushing khua datsi tanki (oil tank) te sungah datsi a vaal a leet in tam hi. Son nopna in Cushing datsi tanki te sungah a tuk, a khaal, a phalbi bangma hun datsi tat ngei ngawl in dim tan hi. Lei nuai datsi tou ngawp leang ih khol natu ngangawn lungman huai tuak hi.\nTuabek dom ngawl, namngim ih taw ngawp hang akizangh pai thei hi ngawl aa, huan kul lai hi. Huan zawk ciang datsi hong suak hi pheang hi. USA in a bosa kum 10 sung namngim huanna setzung thak khat zong vawt ngawl hi. Tua hi le, namngim huanna setzung koi sungah vawt tu sa tu hi ziam? A poai sia namngim huanna sia ih kiim ih paam, ih county, ih state sungah vawt tu hi le, tuak mun ah a teangte in dei ngawl in kankuat lai hi. Namngim huanna setzung khat vawt tu sia tha 7 tha 8 sung aki man vazing zong hituak ngawl lalai hi. Tua cileang lei nuai namngim ih nei teng tou ngawp leang bang hong piang tu ziam? Namngim akisam mama India, China khawng ah namngim sial in (crude oil) ki zuak lel tha tu hi. Datsi man keam pai vahan tuan ngawl tu hi.\n5. Strategic Petroleum Reserves (SPR)\n2011 June tha sung Obama in SPR in a koi datsi zangh ngei hi. Tasia lai datsi man $4.00 dektak hong theng aa, middle east ah buaina tatuam (Libya, Egypt…etc) huavua in khang laitu ci in ki sason hi. Obama in emergency hun ciang zak tu in a ki khol (SPR) teng zak khuan hong piak ciang datsi man hong tak suk pai aa, $3.20 ciang dong tak hi. Tu zong tubang hi kik leang hoi ngawl tu ziam ci ngaisutnop huai hi. SPR ni khat gallon million 4 veu zangh leang, nipi tawm vei sung datsi manh normal kik tu ci hi.\n6. Datsi man khanna bulpi\nUpmawk thu sonna, tel ngawlna le politiciante ii mezolna tu in a uk bangpo a sonna bang in datsi man khang tuak kiam tuak hi ngawl hi. Khua hun zui in datsi huan natu akisamh chemical te hang, middle east sung buaina tatuamte hang, namngim taw sum vawtte (oil trader) te ii ziakna tatuamte hang le khangthak ngam hau pawl khat ahi Sen, India te in datsi lei citak a lei uh hu in datsi man khakhang hi zaw hi.\nDoppha: The Week\nBy thawngno in Business, Leitung, USA on March 2, 2012 .\n← Christian Medical College & Hospital (CMCH) Vellore\tIsrael – Iran ngaal Piang le →


url: =Minam Kician Khat Hihna Ding Theih Huai Thu\nSim le mal , nisuah nitum, tuilu tuitaw le leitungbup a om Zomite in nuntak khuasaknate le pilna siamna akipan thukizatuahna lamah leitung hun luan zia tawh kizui-in, khantohna lamah namdangte mah bangin i madawk mahmah ta hi. Hih bangin i madawkna sungah i khantohziate manlang lua zaw ahih manin sinna, zonna le hanciamnate sangin, a hun zui a theihtawmna ( Tual khut) cihte tam mahmah mawk hi. A diakdiak in tuhun a kilimzat mahmah ahi huihlak pilna, siamna (Internet) tawh kisai kizopna le zatzia ( Media and Information Technology) lamah kisiamzo nai lo ci leng kikhial lo kha ding hi.\nI pu i pa khang a i neih ngeiloh bek tham loin, i zak ngeiloh thute le nate ahih manin, ahi ding mahin sang siam ciat ding zong kilamen hi hang. Information and Technology cih zong sinloh, kanloh in athei zong ki om kha mah dinga, ahi zongin theih taktakna ding sinna le kanna mah kisam hih tuak hi. Hih Technology tungtawn mahin thukizakna tuamtuam( Media) kici pen hong khangto mahmah a, sep le bawlzia zong kitheisiam mello pi mahin, Zomi sung nangawn ah kisemin kilunglut kheu kho ciat hi. A diakin gamdang tung Zomite sungah hong laang pha mahmah in, a lungdam huai thu khat mah ahi hi.\nMedia nasepna ah suahtatak septheihna, pulak theihna le genkhiat theihna cihte pansan in, Internet pan ut bangbang kigelh in kitawng, kigensia in akikoko tawh kigamlum khengkhanghi. I theihngei / theih ngeiloh le mipil, misiam cihte kikan nawn loin, gambeel (Refugee) ciatciat cih khatin kua mah kizahtakna zong om nawn sese lo hi. Kawlgam sungah om lai khawng a minam thu le kipawlna cihte ah panmun nei ngei mellote khawng gamdang tun ciangin, Inn lam (Zogam) ngaih man le lungleng/ lungzuan man lel tawh minam a it a veii panpan om tuak in, tuate zong a sia hipeuh mah lo hi. A hi zongin a dahhuai le alunghimawh huai thukhat ah Media zatzia i siamloh luat manin, tuni Zomi sungah akitheik tham zah dongin, buaina le kilungnop mawhna tampi om thei dingin lamet huai hi.Tua bangin Internet le Media tungtawn a mindaisakna le minsiatsaknopna tawh mawk otot te le lai mawk gelhgelhte pen a mau mahmah minsiatna hi zaw in kimu hi.\nHih bangin Internet tungtawn a thusia le thupha pulaktheihna i cihte zong lam khat panin i muhna le i omna munte in i mit hong vaksak in thumuhna le thutheihna lamah zong ut in ut ta kei phial leng pilna le thukhualna ciang khat i neih khak man hi kha ding hi. A hi zongin tuate lel pen pilna le thutheihna kici khin thei peuh mah lo ding hi. Hih Media and Informationa Technology i khantohna tawh kiton mahin, gampua lam Zomite sungah biakna le kipawlna tuamtuam kiphuan khia khengkhang in, Pawlpi sia le makai ding khawng i kituh luailuai zel hi. Pawlpi le kipawlna i kalsuan zia le dante theician mello in makai nuam bulom peuh ki om gawpgawp ahih manin, tua kipawlna le pawlpite sungah hun tomno sungin buaina piang pahpah hi. Lam khat panin kipawlna tuamtuam i phuatkhiatte zong minam veiina , khantohna ding le kipumkhatna ding vive mah deihna tawh kiphuankhia hi dingin i lamen a angtan huai mahmah hi.\nTua bang a i neihsa kipawlnate pen a lian zaw le a neuzaw, a thupi zaw le a thupi lo zaw cih bangin mipite' sungah kigenna om a, tuate zong a hithei khin lo thu ahi hi. Leitung ah biakna akipan kipawlna lian UNO akipan tampi om a, a hi zongin a lianpen le a thupi pen kipawlna cih a kiciamteh om nai tuan lo hi. UNO sung nangawn ah a ut lo a kipawllo zong gam tampi mah om zel kawikawi hi. A hi zongin ei Zomi ( namtawm) khat sungah a neihhuai veve thukhat ah minam vai ( Politics) lamah neihkhop theih ding kipawlna Gnt: ZCD (ZNC) party bang nei khawm thei-in, khantohna lam adingin GZA cih ? bang koih thei leng kikhiallo ding hi. I sanggam India lam Zomite in minamvai ah ZRO koih thei-in, khantohna le nam kipumkhatna lam ading in Zomi Council (ZC) cih bangin nei thei uh hi. A hih hangin kipawlna dangdangte pen amau sepna zui in, kalsuan ciat veve lel uh a, kilenkhawm dimdiam thei uh hi. Hih pen kalsuan zia man/ diktak le Democrecy dan hipah hi.\nTua hi-in, gampua pan kipawlna bangzah in a tam phial zongin minam khantohna taktak sepkhiat theihna ding pen gamsung mah tawh khutkilet akisam ahi hi. Gampua pan vaihawmnate gamsung ah Kumpite' theihpihna le phalna nuai ah akisepkhiat kei le lawhcinna kineithei lo ding ahi hi. Kawlgam ah kumpite le minam tuamtuamte khantohna dingin gamdang te le NGO tuamtuam in sumbawl/ sumzuakna lam kizopna hong kipansan mahmah uh hi. Tuate in kumpi mah tawh kizopna bawl hamtang uh a, tua khit ciangin a sepnop bangbang uh semkhiat sawm uh hi. Kawlgam kikhelna sungah Zomite in i kalsuanzia, i khuasak zia dingte ngaihsut huai mahmah hi. Democrecy hunah ut bangbang a septheih cih tawh lawhcinna kinei thei tuan ding hi lo hi.\nTua ahih manin Zogam le Zomi khantohna ding ngimna le tupna a neite in ei le ei sung mahmah i kizopna le i malaksawm ziate ah pilvang huai le kipumkhat masak photphot ding a thupi penpen le kalmasa ahi hi. Tuhun thugente le laphuak/ lasa khempeuh in zong minam itna le kipumkhatna ding vive mah kigen/ kisa ta hi. Kipumkhatna i cih pen a vekpi a kipumgawm sawmna hi loin, i kibatnate ah sem khawm a, kibatlohna munte ah a tuam aseptheihna ahi hi. GZA i thuletpi khat ah " Unity in Diversity " cih pen a man le adik mahmah thubulphuh ahi hi. Zomi buppi kipawlna huang sung khatah lutkhop meimai ding cihte pen abaih lo ding le a piang thei ngeingei lo ding thu ahi hi. Tuni akipan in kipawlna tuamtuam pan i makaite' hong makaihnate zuihsiam ding le makaite in zong pilvang tak le khat le khat kithuzaktuahna le kitelsiamna tawh hong makaih siam ding uh kisam lua hi.\nBangbang ahi zongin, abeisa in Zomite minam kician lo cih kamging/ thuging tuamtuamte sung pan tu petpet in minam kician taktak khatin Kumpi in kipsakna le theihpihna ( Recognition) hong tangko sak khin ta uh hi. Minam kician khat hihna sungah i kisap thute telsiam in, i kalsuan zia ding vaihawm siam mahmah kulta hi. Minam picingte sungah kiselna le kitotonate neu semsem dinga, kipumkhatna le pilvangna tawh khantohna lam kimanawh ding ahi hi. Minam picing i suah ciang bekin a khangto minam kisuak thei pan ding ahi hi. Mawhna in minam mindaisak le kiamsak a, thumanna in minam tawisang/minthang sakin khangtosak ding ahi hi. Zomite i cihtakna pen pu le pa khang akipan i suahpih Pasian hong piak ahih manin, i kepcing zawh ding kisam hi. Thumanna le cihtaakna i masuan kik hun ciang bekin a picing, akhangto le thupha ngah minam kisuak thei pan bek ding hi.By: Sia Khampeek (Tongsan Pu)


url: =Zomi leh Zogam I-cih laulau-pen gen nuam mahmah kisa-a, ahizong-in I-gengen khitsa mahbang-in "Zomi-in bangciang huam" cihthu a-Zomi kicicite' sung mahmah-ah kimin naailo ahihman-in tua-tawh akinahvawh ding buaitheihna thunuazuui enpak lehang-a, thei lehang hoihding-in ka-ummawh mahmah-hi.\nState khempeuh-in amau' dialpeii ciat-tawh, amau' thukhaam (law) ciat-tawh om diimdiam-a, Gamseh Gamukpawl (GG)State Government neiciat uhhi. Tuateng-tawh mapangkhawm ding-in Australia Thallohpi mun-ah Australia GamukpawlFederal Government (The Commonwealth of Australia/Australian Government) om-a, gam thukhunpi (constitution) vaaisai ahihi.\nGG: State Government or Territory Government nuai-ah Tualsung Ukpipawl Local Government om-a, tualsung-a tualpawlcommunities tuamtuamte khuituah-a GG leh tualpawlte' kaal-ah palaai panmun la uhhi. GG-in ama' uknahuam gamseh statesung-ah thuneihna nei mawkmawk beklo-in tua gamseh sung-a milip' khantoh nading siamsinnalam, tualpawl zuunnalam, cidamnalam-a kipan tualleenphung society' kisap khempeuh kansuut-in a-awng khempeuh ahuk nading anasep ahihi. Atom-in, Laaitui Khua-a akisam bulpi-pen Laaitui Tualsung Ukpite-in kancian-in GG-ah puak-a, GG-in GG' budget pan-in a-awng hukna bawl-hi. (AU-ah atuam-in Kumpinu Elizabeth II taangmi ding-in thuneihna anei Governor-General neilaai uhhi).\nZogam I-cihcih koiciang huamsak??? Chin State buppi ahuamsak I-hihleh "Zomi, Zogam" cihcih kuul nawnlo dinghi, zuaupi ahihi. Chin State cih nungsang-in Chin akici-nuam mahmah honkhat om bekthamlo-in Kawl Gamukpawl sung-ah politics thuuk bunhzaw-in luut khin-uh ahihman-in Gamseh Khuapi Khalkha (Hakha)-mah hong hito lelding-a, GG sung-ah Laimite-mah hong innbul toto lelding, amau' politics siamna-tawh makaai tutphah apiakpak Zomi penglam uital pawlkhat-tawh hongpang laaiding.... Koi-ah I' Zomi I' Zogam phulaam zonawn dinghiam!!!!\nTua ahihteh, "Zomi Zogam" I-cihcih-in Chin State buppi ahuam ahihleh haiitat nawnlo-in Chin minpua vet-in Laimite' sang-a amuiibunh zaw-keiphial zong-in amau zah beek-a politics kimawl hamtangding ahihi, tua hikeileh Federal System maantak-tawh Kawlgam hongki uk takpi-leh "Zomi, Zogam" I-cih lawlaw-pen abeibei hilelding, GG tuhzo loding, banghang? Chin State nuai-ah om Zomi hiven, Zomi-pen Chin State sung-a ethnic group neuno khat hilel lomaw hongkici lelding-hi, maan mah-hi.\nTua ahihman-in Zomite' politician akisa, Internet sung-a akimu "Federal State' ading kum 20 bang ado" cih maimai tekhawng khasiat-huai mahmah lel-hi. Kawlgam sungbek-a akivialvial political platform ciangciang-tawh Zomi I-kimawlpih peuhmahleh Kawlgam-in Federal system hong zangh takpi-leh State Govt. -pen Chin State Govt. honghi peelmawh ding ahihlam atheilo bangliang-a omding dahhuai mahmah-hi.\nLahpakding-in, State dialpeii (flag) eleh??? Chin = Zomi aci veve I-hihleh Federal system-tawh kalsuan takpi lehang koi dialpeii zanghding??? Singnuaipawl pan-in enpak lehang CNF/A, ZRO/A, ZIA akoipen' dialpeii zanghding? Hih bekbek-tawh kisualna piang lelding dinmun... Political party-ah WZC, CNP leh ZCD.., ZCD lah Tedim Tonzaang huamteng bek-ah cileng???? Siamsin dialpeii lah siamsin dialpeii hi-a,..... Zomite-in nagihsutna kician nei meello simsim hileng kilawm-hi. A-Zomi huamna mahmah-ah kitukalh laailaai, dialpeii uutbangtek bawllaai, koi-ah bangci State Govt. tuhzo ngeiding?


url: =Kawlpi hong hawh ve ~ Rev. Thang Van Lian :: ZOMI DAILY\nposted on 15 April 2020 at 2:32 pm Lomkholna: Article, Thangvanlian\n(January 8, 2010 ZONET Yahoo Groups ah akikhah hi a, tulai khuahun tawh kizui-in thu khinkhai theihna ding leh Zomite khuapi mah zong akici thei Kawlpi pen midangte khuapi hi lo, cih i phawk ding deihna tawh hong kisuaksak kik hi).\nTangthu kante’ gen ngei danin ci leng kum zalom 12-13 pawlin ih pu ih pate in Shan ukpite thuak zo loin leh Kawlte mahmah zong na nang lah uh hi ding hi ven Kalay-Kabaw kuam teng paisanin tu a ih tenna Chin State, Mizoram State leh Manipur State dongah na lal uh hi. Ahi zongin tuni-in tua ih paisansa leitang tengah khangthak Zomite tampi tak om ta ahih manin hong hawh sawm hamtang in. Gampua a hong zinsan gamdang citizenship nei khinte zong hong ngaih zin pak un, ci-in kong zawn hi. Ahih theih leh Cope topan Zomite’ adingin lai hong bawlsak zawh kum za cinna pawipi khat zong 2010 ciangin nasiatak kibawl ding ahih manin tua kawmin hong hawh un.\nMoreh-Tamu lam nong zuih ding leh ‘India-Myanmar Friendship Road’ kici 2003 khawng a kihong kultal kizut lampi nuam mahmah zui-in Kawlpi nong tung ding hi. Ahih hangin gun lei lui leite pen Kawl kumpi’ bawl ahih manin kisia mahmah ta a, lum ziazua-in ging zaizai keei ahih manin cimphawng zawzen ding hi. Hih lampi pen Asian Highway zong hi a, Kawlpi ah hong lutin Gangaw tawnin Mandalay dong tung suak hi. Mandalay panin nisuahna leilu lam Muse ah pai to a, tua panin Ruili tawnin Sen gam lut hi. Nisuahna lam leuleu ah Shan State nisuahna-leilu lam tawnin Mongla pan Sen gamah khat lut kik hi. Shan gam nisuahna-leitaw lam Tachileik panin Laos gamah khat lut suk hi. Kawlgam leitaw lamah khat suk tai a, Yangon ah lutin tua pan Myawaddy tawnin Thailand gam Mae Sot ah lut hi.\nChamphai lam nong zuih a leh Ciau icihna Zokhawthar ah, tua pan Haimual khua ah, tua panin Laitui ah Lamzang ah cih bangin Tedim khuapi nong tawn ding hi. E..! Tedim lam nong tot leh ahoih mahmah khat hi ci ing. Sihzang, Vaiphei, Thahdo, Dim, Teizang, Zo, Khuano cihbang mite’ mitkeuhna ih ci diam civilization kipatna hoh ih ci zaw diam common language neih kipatna leh minam kician khat hih ding ih kipatna khuapi ahih manin na muh ding kong deihsak hi. Hibang a kong gen deudau dihdih zenzenna ahang in “Myanmar Guide Map” kici gamlim sungah “Distance Miles” kici en lehang khuapi 43 te khat le khat a kigamlatna kigen sam napi Zomite’ tenna khua khat zong kidawk zo nai lo hi. Tua guide map te ah mu lo ding na hih manin hong sau den deudau ka hi hi. Ngaihsut ding zong tampi hong phawk sak ka sa hi.\nTedim pan zing lam 6:30-7:00 kim pawlin Bus-te ding khia uh hi. Saimual kici Tedim kigal muh tawpna mualah thungenin hong khawlpih ding uh a, biakna sia na hih leh thu na ngen thei ding hi. Thungen dingin mawtawte in sehkholh nei ngei lo zaw uh a, ‘Ken hong ngen ning ei’ aci masasa in a ngen hi mai hi. Amai lam a tute pen VIP kici diak se a, tuate’ lak pan thungen tam pen hi. Taingen khua ah zing an ne-in kikhawl a, tua lai mun pen Falam, Hakha, Thantlang leh Tedim Tonzang kituahna lamkabom ahi hi. Tedim-Kawlpi pen tai 56 (90 km?) dektak hi a, nai khat tai 15 speed kim tawh akihawl ahih manin no lam highway-te tawh kiteh thei lo ding hi. 2005 kumin Ciau leh Tedim kikal pen India kumpi in lamzikpi hong bawlsak sawmin alignment zong hong bawlsak khin napi Kawl kumpi in phal nai lo aitam tu dong mah kibawl nai lo phot hi.\nGen le gen kizomin gen vet leng Tedim – Kawlpi lamzikpi pen Galpi II-na lai a Mikangten galtaina dingin a bawl pak uh tu dong akizang lai ci veh aw! Lampi neu, kultal lah kizut lo ahih manin mawtaw dam pai-in kilok ziahziah hi. Kultal kizutna tawmtawm om sam ven a tamzaw nuam thei nai lo hi. Kawl tun kuan ciangin ‘Suh-khin-tha’ kici khuadah mual hoih mahmah khat na om ding a, tua panin khuadak suk lecin na khangah Zomi lia le taang-te’ tual lenna ‘Kalay University’ na mu pah zihziah ding hi. Kalay University pen a tungin Khai Kam College kici a, Tedim gam sung a om ahi hi. Kawlpi pan Tedim kah ciangin tua khuadah mual ah mawtawte in thungetna hun hong zatpih uh hi. University bek hi loin Kawlpi dungsuk khempeuh zong kimu thei lai ahih manin na paicilna ahih zenzen leh bang na lunglutna hong khang mahmah ding hi. Camera na neih leh manzaih ham tang in, na kisik kei ding hi.\nTedim lam ahi a, Tamu lam nong tawn ahi zongin lamkal a lai kigelh peuhmah Kawl lai vive na hi ding ahih manin Kawllai na sim theih kei leh koi khua kitung ta, cih nangawn na tutpihte na dot mai kul ding hi. “Welcome to Kalaymyo” cih bang na mu kha kei ding hi. Kawl lai bek kizang hi. Tua bang teng tawh nong tun phet mahin Zomi Zogam mai lam ding na veina leh na lunghimawhna hong khang semsem ding hi. Ken bel tua pen akipatna hi pan hi, kong ci ding hi. Kawlpi a na sanggamte in a sumbuk min leh a inn min nangawn uh Kawl min bekbek phuakin Kawllai bekbek lim zat ta uh hi. Kham lam pan Kawlzang nong lutsuk ciangin Thangmual huih siang leh Kawlzang khualum kilamdan zia zong naphawk ding hi. Nidangin lutcilna Tai 9 kici munah mihing leh van check-na gate khat om a, Kawlpau siam lote kidawm het loin simmawh pha mahmah uh hi. Pasian’ hehpihna tawh tunai lam ciangin tua bang kisitgawpna hong om nawn lo ahih manin lunghimawh kei in.\nNong lutsuk kawmin na tak lam khuadak lecin “Kalay University” kici Mikang lai khat na om sam ding hi. Nong pai suksuk ciangin lam gei na ziat na vei en lecin biakinn paina lampite ah Zolai leh Mikang lai kithuah khawng tawmtawm na om ding hi. Lamdung, biakinn, sumbuk leh inn mai a lai kisuangte na sim theih kei leh zong lunghimawh kei in. Bang hang hiam cih leh na ziat na vei a inn khempeuh midang inn hi peuhmah loin Zomi na sanggamte’ neihsa vive tam zaw hi. Na upmawh loh laitak na kim na kiang a tute khat peuhpeuh “pa-de” ci-in hong ot veva zenzen leh na kiilat kha phial ahi zongin patau kei in. “Kei kum ta ning” cihnopna Kawlpau hi a, atuak khat le nih hong om ding hi. Kawlpi nong hawh theihna ding lampi teng ih gen leh ih thu hongsau lua ta ei mate! Khuapi sung thu nangawn gen nai lopi-in khawl phot kul leh kilawm ei. Hun lem khatah lai hong khak kik sawm ning maw. Hizah ci phot ni. Kawlpi hong hawh ve. Ci phot ni leh maw. God bless Zomi… Rev. Thang Van Lian\nPrevious: Keimuhna pan Pasian nasem Pastor te\nNext: WHO ading USA in apiak sumte dinkhawlding in vaihawm


url: =Nehemiah 6 | Siantongluan\nKongpite-ah kongkhak ka bulh nailoh uh hangin, kulh ka cian khitna uh leh a vang khat zong a om nawnlohna thu, Sanballat, Tobiah, Arab mi Geshem, leh ka gal dangte khempeuh un a zak uh ciangin,\nSanballat leh Geshem zong Ono zanglei sunga om Hakkofirim khua-ah pai-in amaute tawh thu a kikum dingin hong sam uh hi. Hih pen kei hong suksiat nopna uh ahi hi.\nTua ahih ciangin kei zong amaute kiangah kamtaite ka sawl a, "Tu laitakin nasep thupi ka nei hi; kong pai thei kei ding hi. Kei hong pai leng, kong pai sung ka omloh kalteng nasep kitawlnga ding hi," ka ci hi.\nAmaute in tu-a bangmahin livei tak hong sam uh a, kei zong a livei mahin tu-a bangin ka dawngkik hi.\nTua bangmahin Sanballat in a ngaveina hong sam a, tua tungtangin a kamtaipa in laikhak khat hong pia hi.\nA laikhak sungah, "Minam dangte lakah a kigen, Geshem in zong tu-a a kigen thu man hi, ci-a a gen thu in: Nang leh Jew mite in kumpi lehdo ding na sawm uh a, tua thu hangin kulh na ciang uh hi. Tua banah nangmahmah zong kumpi na utna kigen lai hi.\nJudah gam in kumpi khat nei ta hi, ci-in, nang kumpi na hihna thu Jerusalem-ah a taangko dingin kamsangte pawlkhat a koihin zong hong kigen hi. Kumpipa in hih thu za pelmawh ding hi. Tua ahih ciangin thakhatin hong pai in la, hih thu kikum ni," ci-in kigelh hi.\nTua ciangin keimah in, "Tu-a na gen bangin bangmah omlo hi. Tua bang thu pen nangma phuahtawm ahi hi," ci-in ka thuk hi.\nKote in ka hanciamna uh khiamin nasep a kizawhlohna ding deihna tawh amaute in kote hong lausak theihna ding uh a hanciam uh ahi hi. Tua ahih ciangin ka hahkat semsem zaw uh hi.\nMehetabel tapa Delaiah, a tapa Shemaiah a inn-ah omcip ahih manin ni khat ama kiangah ka pai leh amah in, "Pasian inn sung, siangtho munah kituahin biakinn kong kikhaknelh ni; bang hang hiam cih leh nang hong that dingin amaute hong pai uh a, zanin amaute in nang hong that ding uh hi," hong ci hi.\nAhih hangin keimah in, "Mi kei bangte tai ding ahi hiam? Mi kei bangte a suahtakna dingin biakinn sungah bu ding ahi hiam? Ka pai peuhmah kei ding hi," ka ci hi.\nTua ciangin a thusim ka phawkkhia hi. Pasian in tua bang thu a gen dingin amah a sawl hilo a, Tobiah leh Sanballat in tua bangin thugen dingin golhguk a na pia na hi a, ama thugenna pen keimah suksiat nopna ahi hi.\nAma thugen bangin gamta-in mawhna ka bawl theihna dingin keimah hong lausakna dingin a kicial ahi hi. Tua bangin zuikha leng kei hong minsia sakin hong simmawh ding uh hi.\nKa Pasian aw, amau sepnate hangin Tobiah leh Sanballat thei in la, keimah lausak dingin a hanciam kamsangnu Noadiah leh kamsang dang khempeuh zong thei in.\nElul kha ni sawmnihlenga ni-in kulh kizo a, ni sawmngalenih sung hun bei hi.\nKa galte un hih thu za-in, ka kiim uha om minam dangte in a theih uh ciangin lamdangsa a, kote Pasian huhna tawh hih nasep kizo ahihna a phawk uh hi.\nHih hun sungteng khempeuh Jew uliante in Tobiah kiangah lai tampi khak uh a, Tobiah laikhakte zong amaute kiangah tung hi.\nTobiah pen Arah tapa Shekaniah makpa hi a, ama tapa Jehohanan in Berekhiah tapa Meshullam tanute khat tenpih ahih manin Judah gamsunga mi tampi amah tawh kipawl hi.\nAmaute in ama hoihnate zong keima zakah hong gen uh a, keima sepna teng zong ama kiangah na puak uh hi. Tua hi a, Tobiah in zong ka lau theihna dingin kei tungah lai tampi hong khak hi.


url: =Pu Thang Congratulate theipan ing :: ZOMI DAILY\nPu Thang Congratulate theipan ing\nposted on 13 November 2015 at 10:03 pm Lomkholna: Election, Gosawmkhup, News, Zomi\nZan nitak (Kawlgam ading tu zing) in Pu Thang (Pu Chin Sian Thang, Elected MP) tawh kiho in Congratulate theipan ing. Amah pen Campaign a zinna sungpan tawllua ahih manin na damphalo a, ka kiho ciangin adamkikta nahi hi. Zomi-te’n tangthu thak khat a gelh hihang ci in na lung dam mahmah hi. Vote hong pia Zomi khempeuh tung ah lungdam mahmah ing ei cici hi. Tuipi gal khatpan hita leh, gamsung gampua pan, gam leh minam na it manun, a thu tawh ahi zong, thungetna tawh hong panpih akua mahpeuh tungzong lungdam ing cih thu na gensak kawikawi in ci.\nAsawtlo in lungdam kohna hun khat nabawl nung in, lungdamna thute hong suutkhia nung, thungetna la in Pasian tung ah lungdam kohna zong na bawl nung hong ci hi. Mai kum sungin gamsung gampua pan kikaikhawm in Zomi khawmpi khat bawl ding na vaihawm nungin, hong ciah ngeingai un cih a lawpna thu hong genbeh hi.\nKa kiho madeuh in, Pi ASSK in Kumpite Laikhak puakkhin a tua thu ka kigenman uhhi. Thukhun bang hileh, March kha kiim a Kumpi Za a kisuan ding hi in, NLD Party in tu kikaal sungin kiginna neinuam uhhi. Kumpi Za aluah thei dingin kiging nuamta ahih man a, Galkapte leh tu a Kumpi in a Za hong ap takpi tammaw cih leh tu a Kumpite lungsim theinuam a, Pi ASSK in a sinna ahitam maw, hih Laikhak tawh kisai a dawnkikna tungtawn in tu kha thum sung bangci kalsuan ding cih geel theipah ding hive’n, hong cipah bilbel in, Sitni pilna leh Gam Thu atelna teng thupi ka sa hi.\nChin State sung a Kumpi phuh ding vai tawh kisai ZCD Party in bangci kalsuan ding cih thu ka hemdot a leh, NLD Party tawh a pangkhawm hive hangin, tu’n ei ZCD Party pan MP tengtawh Kumpi a kilam thei ding suak in, ih liangko tung ah Topa’n tavuan hong suan hi ei, asawtlo in Chin State NLD Makaite leh Gambup NLD Makaite tawh na kithuza nung, zing leh thai ah, Yangon lamzong Party pan khat na tusuk nung, cih thuteng hong gen ei.\nPu Thang in abeisa kum tampi sung haksatna athuaknate kantan in tu in Minam Maban lianpi asepbeh dingin MP in akiteel hi a, a Maban lian mahmah, sah mahmah, a Vai tam mahmah hi. Cidam thahat sinsen in ma hong pangin, pilna siamna kicing semsem angahna dingin anungta Pasian tung ah thu ngetsak huai mahmah hi. A kalsuan luhekna a kipan, vai lianpi a hawmna khempeuh ah Chin State leh Zomi buppi tang’in thu leh la avaan ding suak ahih manin, a mawhpuak lian mahmah hi.\nTua tawh kituak in, a mipih Zomi buppi in limtak in panpih in, tha pia a, thu ngetsak ding kilawm ka sa hi. Kiteelna thukhun tawh a kitukalhlo, Zongeina kimuakzia zui in, Pu Thang leh teelcign ZCD MP teng, pahtawina, muakna leh lungdamna lahna in khuttawi bang aneih huai in ka ngaihsun hi. A thupi ah, ih kiim ih paam a nam tuamtuamte etteh in, Minam Makai in mipi in ih teel ahih ciangin, ama nung ah thuap a, a makaihna ih zuihsiam ding kisin huai mahmah hi. Mothak et bangin koiteng ah hong khial tammaw, a sem thei takpi tam, a bang munteng ginalo hiam cih lam ah kipanglo zaw a, Pasian in Makai ding in siam in, Mipi in teel ihhih ciang, thupha pia in, panpih ni cihtawh a kihanthawn hihang ei.\nPrevious: Ka muhpak US Gamthu pawlkhat – 48


url: =MYANMAR MISSION CHURCH - *** "TASTE AND SEE THAT THE LORD IS GOOD" ***\n**** :::::::: SHALOM :::::::::::****\nCell : (561)707-8729\nChurch Services: (8:00PM)\n( Only on the first Sunday of the Month)\nZomi:- (Except on the first Sunday)\nPrayer Meeting: (8:00PM)\nEvery Saturday at Church Office\nSong Practice: (8:00PM)\nFriday at Church Office\nChurch Home Cells: (8:30PM)\nFour Locations: Zion, Canaan, Bethel, Galilee\n1019 N. 24th Ave, Hollywood, FL -33020\n4060 NE 8th Ave\nPastor Kham Do Thang ( June 07, 2015 ) Added by Myanmar Mission Church Hehpihna leh Itnatawh kidim Pasian ( Rev Kham Do Thang ) Added by Myanmar Mission Church Rev Dr Pum Za Thang Tombing Added by Myanmar Mission Church Mother's Day ( by Dr. Nuampi ) Added by Myanmar Mission Church Dr. Khup Lian Pau ( May 2 ,2015 ) Added by Myanmar Mission Church Pastor Kham Do Thang ( April 26, 2015 ) Added by Myanmar Mission Church Add Videos\nWelcome from Senior Pastor Rev.Kham Do Thang\nUSA aom Florida gam pan in "Welcome to Myanmar Mission Church (MMC)" ci-in na taklam khut uh len in hong muak ung. Ih Topa kiang pan nopna leh hehpihna thupha no tungah hong tung ta hen. Florida gam sung nong zinna leh nong hawhna in lungnop tawldamna mun hi henla, nang leh na innkuanpih te ading in thupha hita hen ci-in thupha kong puak uhhi.\nAthu in, Florida gam sung ahi, adiakdiak in south Florida gam lam pen kawlgam-Zogam mah tawh ki bangin khuahun te salua lo, votlua lo hi. Tuipi gei ah om ahih manin tuipi huih te nung hiauhiau a, lunglen huai, khuangaih huai na mun hoih, mun nuam mahmah khat ahi hi. Hawhna ciahna akipan vaaksuk, vaaktohna te ah zong khuadam vuukkhal cihte lau nading omlo in, ih lung nuam mah mah hi. Alamdang muhtheih, et-theih ding zong mun tampi ah om ahih manin, hi-te en ding in mundang State pan leh leitung mun tuamtuam pan mitampi ten khual hong zinna leh a ut mahmah na munlehgam khat ahi hi.\nTua ahih manin ka omna uh a hi, South Florida gam ah khualzinna khatpeuh ahizong , innlak tanau meltheih kawm a hawhna ahizong nong neih leh, Myanmar Mission Church ( MMC ) ah pel-lo nong ki khop nading, kha tha laakna leh thapiakna te nong neih nadingun itna leh ngaihna lianpi tawh hong sam ung Hih MMC pawlpi ah Ei Zopau ( Zomi Service ) leh Kawlpau tawh Pasian biakpiak hunte ki nei hi.\nIh Topa leh agam ading, I minam leh I gam ading khut ki len in na semkhawm ni. Khut ki len in Ih sepkhop leh miten itna sung ah pum khat hi hang cih hong thei ding uh hi.\nTopa leenggah huan sungah,\nRev.Kham Do Thang ( Sia Thangno )\nMMC, Florida, USA\nJAPAN GOSPEL = JUNE 12-14, 2015… Continue Posted by Myanmar Mission Church on February 9, 2011 at 5:00am — 3 Comments\nView All Welcome toMYANMAR MISSION CHURCH\n'Agent Carter' Season 2 News: Executive Producers Say Peggy Will Face Some 'Recognizable' Marvel Villains\n'Supergirl' Plot News, Spoilers: Executive Producer Teases Flashbacks Early in the Season


url: =Aki mangngilh khakding (Lest we forget): Bethel AG, Tedim :: ZOMI DAILY\nposted on 1 January 2018 at 2:05 pm Lomkholna: Article, Biakna, Pauzamung\nBethel Assembly of God, Tedim biakinn tawh kisai thu Aki mangngilh (theihloh) khakding ~ Pu Pau Za Mung\nBethel Assembly of God, Tedim in a Pawlpi phuh zawhuh kum 40- cin na (Ruby Jubilee) Pawi abawl tungtaangin ahawm khiatuh Laibu ka simkha zenzen hi. Tuabangin ka simkawm kawmin hunkhat lai aa hih Pawlpi biakinn tawh kisai vai lianpi khat ka tuahkhak ka lungsim sungah hong suaklakh lai zang hi. Tuabang thu in, Pawlpi aa dingin thulian mahmah ahih ciangin thupi tak tawh in ahong ki suaksak ding lametna tawhin tua tawh ki sai thulu ka zonpah saisai leh, ka mu zokei hi.\nKei zong, biakinn thak lamhna ding tawh kisai a theihnop leh a theih huai thupiang tampi tak a om kimlai, hihbang thu omthei ding ahiam? ci’n talo in laimai citeng mitphia lo liangin ka baanzon kawikawi leh, akawm lak khatah, “Pa Pau Za Mung (Engineer) a lim’ ki suaisak,” cihbang tengbek lai gual tomno khat tawh aki gelhlel ka mu hi. Hihbangaa aki atsa thu leh a tak takaa athu piang ki tuaksa nai pallo in ka zonzon kawikawi lai hangin ka muhbehtuan nawnkei hi.\nTuazawh phetin ka awm sungah ahong do gega khat a ombangin ka nei hi. Hih BAG biakinn tawh kisai thu piangin hihbang zah liai’ hipeuh mah lo aa, bang dingaa aki cingin hong ki suaksak lo hiding a hitaam? cih ka ngaih sunzom leuleu hi. Atawpna ah, aw…! hithong mahlo diai hiam! amau a theih ngeilohpi dinguh; tuabanga a theihna dingun ke’n ka gen ngeilohpi. Tua bangaa ka gentheihna dingin adan leh azia in ahong piak ngeilohpi in. Atak tak thupiangin, anuai aa bang dan ahi hi.\nHong hawh photphot\n1986 huam, nikhat ahi hi. Sia Khambawi (HLK) leh Sia Khaisuan (KKS), a nih un ka innah hong hawh phawphot uh hi. Khambawi tawh bel, 1961- kum aa ka kikhen uh, kum 25- zawhbang ciangaa aki mukik pan ka hih uh manin,\nlamdang kasa mah hi. Tua tungtaangin amau zong a maiguan (mai ngaltuam na) dinguh ci hiding hiam, India lampan aa ahong suak, sabuai puante khat hong puakuh hi. Tawlkhat ka holimh khit zawhuh ciangin a vai uh ahong gen in ah;\nBiakinn ding vai\nSia Khambawi in, Tedim aa a BAG Biakinn athak lamna ding tupna nei uh ahih na; tua tawh kisai aki samh Drawing leh Builder’s Quantity (BQ) te ka bawlsak thei taam, tuabangin hihsak thei hileng, bangzah bang ka bawlman la ding ka hihna ahong dong hi. Ke’n zong, tuabangaa ahong dotna in, amah Pastor ahi kimlai thu a hilhthei taam, ci’n ka dot phingphing ding tawh ki bang ahihna, keima nasep a hihmanin hihsak theilua ding ka hihna; amah ka lawmpa in, hihbangaa Pastor ana hihna leh ahong sawlnop nasep nate in Pasian nasep na ahihna hangin keima pilna, siamna leh gimna tawlna tha mante sumpi khiat bangin ngaihsun in ka laaklohna ding; ahi zongin keimah in ageel leh ahawm bek ka hiaa, a lim suai ding ka draught-men te gawih kul ding ahihna tawh ka dawngkik hi.\nA tupna in\nAman, biakinn lamhna dingaa aki samh sum leh paaite ei gamsung bek pan ki ngah zolo ding ahih manin, Leitung mun leh gam tuamtuam aa mi namdang meltheih akua mahpeuh kiangah hawmkhiat sawwm ahih manin International Standard tawh ahi copy 10- ka bawlsak na ding zong, hong ngenbeh lai hi.\nDraughtmen te tawh ki musak\nTuabang Project thupi tawh ki zui in limsuai ding draughtsmen a tawmbel thum tawh sepkul ahihna ka gen hi. Draughtmen te in a ngeina bangin a laaklohna dinguh, hih bangdanin Pasian’ nasepna ahih manin amau zong thupha ngah ding ahihna; tua ahih manin niangtui man ding ciangbang bek a laakna dingun ka gen hi. Tuakhit ciangin amau leh a mau ka ki hosak leh, a tawpna ah niangtui man ding bangbek takpi mah ahi, K 1,200/- laak ding in aki thukim uh hi.\nNB:- Ahi zong in a sum aki piak taktak uh ciangin aki ciamnuih uh leh K 1,600/- pia ci’n ka nungtheih hi.\nNasep dan ding\nHihbang dan nasepna in, ageel (design) leh ahawwm baanah, B Q tuat, typing leh Licensed Engineer Endorsement ding teng keima hih ding, draughtmen te’n kei design bangbangaa athem aneng (detail) takaa a suaihna ding ahi hi.\nTua bekthamlo, hihbang biakinn in, Zomite khuapi, Tedimaa dingin abeisa aa a omngei nailo, mailam zongah a omngei nawnlo ding ahih manin, Tedim khuapi atawi sang, a laamsang ding bek hilo, Tedim khuapi aki ciapteh na leh aki lawhna ding (Landmark) khat ahihna ding tawh ki zui in, ahi ngiamh- nguamh (gothic and grandeur) aa, a sung bangah a lutte, alu uhbang khang hanhhanhaa, a khua-sikhmul uh atho liang ding, a galbang panin aki galmuh ciangin a lungsim uh vot dakhmah in a mitkha uhaa a luaisa tawh adin bang uh asang ngang-ngangsa bangaa Tedim khuapi sung a lutna ding uh, hibang zah ciang dongaa vaang anei ahih na ding ki ngimpah hi.\nBN:- Hihbang innin, dawl lii (4- storeys) tak ahih baanah, munkhamh (slope) ah ki lam ding ahih manin, aki sambek hikei, zong a thupi suahsak mah mah tuam na dingin, a tunglam dawl leh a nuailam dawlte a pualam kahlei (external step) tawh hilo in, a pualam panaa aki mulo ding (Internal step or underground tunnel tawh hihding ngaihsutna ka piak leh, hong ki sangtheilo ahih manin, aki hihlo suak ahi hi. (Eg. President Cinema Hall, Yangon aa, Grand Stand ah aki lut kiau-kiau na bangte; ei a lutte mahmah in zong aki gen theilo vaang ki neituam tham hi.)\nAtungaa bang dan tawh na ka septheihna dingin, biakinn ki lamna ding amun (plot) ii leilupzia, adung leh avai a saunate leh a contour line te limtak aa hong teh aa a manlang thei belaa ahong khakna ding ka vaikhak hi. Amau zong a sauveilo in ka cihbang linnliann in hong khak pahuh hi.\nHong ki muan mahbangin\nKa draughtmen te tawh nisimin zum tuahzawh ciangin overtime tawh zaan 10:00pm dongmah ka sempah ciattciatt uh hi. Zum nasepdang bang dan in aki sem hileh, kha 4 bang a sauvei ding kimlai, nipi kal nihin ka manuh hi.\nBN:- A pualamaa architech te ki sawl hileh, amau alam leh asem ding nasep a theisa leh a siamsa (technician) te theihtheih dingte lakin nei nawnlo in, a hampi cihbang bek tawhin aki suai ding ahi hi. Tuin eilamah tuabang technician cihbang omlo proper trained hilo, tualsung lettamate in tua bangte atel theihloh dingciang khualna tawh in, athem aneng (detailed) takin aki suai ahi hi. Tua ahih manin, a zahnih bangin a tamtuam pah hi.\nThatanghaa aki semthei teng aki sepzawh ciangin, Drawings aki suai teng khempeuh copy 10- ta, man pialo in War Office aa ka copying machine uh tawh ki bawl in, BQ te a pualam ah keima sumbei in ka bawlsak ahi hi. Drg: (3’x2’) dal 10×10= dal 100- hi’n, BQ dal 20×10= dal 200 bang ahong phapah hi. Avekpi aa ki gawm puakkhop mahmah hong phapah hi. Tuateng aki man siangzawh ciangin Sia Khaisuan ki ap hi.\nBQ bel, ka uang (deih) tuat mahmah ahih baanah, ei mau aa dingin pauklap hawih mahmah ahi, 15% wastage in transit, including handling charges, from Yangon to Tedim ci sawnsawn ka hih manin asep dan ding bel anuam mahmah ding ahi hi. Tualai hun paizia tawh kizui in, tuabangin kumpi sung panin van ki ngah hileh, biakinn amah leh amah aki lamzo ding bangdan tawh, deihsak luatna tawhaa aki tuat ahi hi.\nNB:- Tua lai in copying machine tuabang cia aki copy theihna ding a pualam ah om nailo in War Office bek ah om ahi lai hi.\nLam-etlohpi in hong kisam laizang\n1988- kum, Summer Holiday in ka innkuan un khua ah ciah dingin Tedim ka tungto uh hi. Tedim ka om sunguh zingsang khat, BAG Pawlpi upa khat hong hawhin, sun 1:00 pm in biakinn ah ka innkuanun Pawlpite in niang tui hong neekpih nuam a hihmanin ka va pai na dingun hong sam phawphot hi. Ko zong a theikhol lopi banghang cih zong teldot tuan nawnlo in ka sang pah uh hi.\nKa innkuan un, hong sap hunlap in ka va paitaak uh leh, Pawlpi sia teng leh upateng ana kim phenghphangh baanuh ah, sa bawlbawl tawh niang tui hawmhawm tawh na sa kheokho uh hi. Tuaciang dong bangmah ka telnai kei lai uhaa, Pawlpite in hihkhat nei aa, ka innkuan uhaa ahong neekngaih na tawh ahong sam bangin ka ngaihsun lel uh hi.\nSagawh atuak ki hi zaanzaan\nKa tunzawhuh a sawtlo in, hun bawl dingin hong ki panuh aa, kei, a sabuai, hun-ukte tawh mun hong ki piakhawm leuleu hi. Tuaciang dong bang ka hemtheih nai keilai hi. Banghang hiam cih leh, hih Pawlpi tawh kisai in asia apha ka ki suanna ding bangmah ka neihloh lamtak bel, ka ki tel mahmah hi.\nHun-ukpa in hun honna a bawlzawh ciangin hun honna thugen dingin Pawlpi upa Bu Kam Cin Hang (Rtd:) asawl hi.\nBupa in, “Tuni aa hihbangaa vai ih neihtheihna a hangin, Sia Pau Mung in ih biakinn ding lim ahong suaihsakna ah, en! a pualam ah ih kankawi kawi leh K 100,000 nuai omlo kimlai, aman K 1,600/- bek tawh ahong bawl sak zawhna hangaa, biakinn neihzawhna in ih neihtuamna ding hangaa lungdam kohna ankuang um khopna anei hihang…….,” ahong cihtak ciangin, ka dip vanaa khai hong bang hi. Tuabang tawhin lungdamna thu upate in zong khat khit khat in hong genuh hi. Ke’n bel, ka cihna ding theituanlo in, ZBC No.185. I know whom I have believed cih bulphuhin ka lungdamna genkikin, vekpi in dinsa in, tua la mah sak dingin ka teel pah hi. Tua ni ka ciah dinguh ciangin, Zongeina sa ki gawhdan bangmah in sa hong tanh eu-au uh hi.\nA tawpna ding ka sakleh, aki patna hipan\nPawlpite in lungdamna ahong koh na ah, a van ki samhteng siauhna ah zong, keima huhna hong muangnuam uh ahihna uh hong genuh hi. Kei zong kei sepngei khat ahih manin, ka cihbangbang in ahong hihnak uh leh, ka huhzawhna ding kamciam ka piapah hi.\nKa cihbangin bang hiam cihleh; Drg: leh BQ set khat tawh Tetsai- za Zatkwet Okkathah pa kiangah siauhlua at ding, aman ahong recommend zawh ciangin Myonee , Khazaing, Pyenee ah a baanbaanin recommend na tawh kei kiangah aman langtheithei aa ahong puakna ding ka vaikhak hi. Kei kiang ahong tutnak leh, Directorate of Religion leh Ministry of Religion, Yangon leh Building Materials Corporation aa vaan siauh na ding lam bel keima tavuan dingin zong ka genlai hi.\nMD pa tawh ki holim\nKei, Yangon ka tunzawh a sawtlo in, kei leh Lt. Col. C Ving Ciu (Rtd:) vai dang khat tawh Building Materials Corporation, Head Office, Bogalayzee Rd. ah a Managing Director, U Ohn Kyaing kiangah ka pai uh hi. Ka thum un tawl khat ka holim zawhuh ciangin, MD pa in, Chin Pyenee koi tak pan ka hih na uh hong dong laizang hi. Ko zong Tedim pan ka hihna uh ka genphet un, Bogyi Hau Za Gin Leh Bogyi Kam Cin Hang te a damlai/ loh uh hong dong hi. Ko zong damlai ahihna uh ka genuh leh, mu nuam mahmah ahihna hong gen hi.\nNB:- MD pa in, U Ne Win ih a innlak sanggam ahihna; hunkhat lai in Alanni Communist Party tawh in gamsung belngei a hihna; tuabang aa gam sung belaa a omna panin Bogyi HZG leh KCH te Batallian ah a-linnwun (surrender) ahihna; tua Bn. ah Bogyi HZG in Adjutant semin Bogyi KCH in Quarter Master sem a hihna uh; amau in zong, ta-za-khaan bangin bawllo in, an limnono, zu lim nono pia in, muaizaa leh thopuan mah tawh VIP bangin limphatakin a bawluh hi. Athu aki sit zawhciangin U Ne Win in, Building Material (hardware) Corporation ah MD a piak ahi hi.\nKei zong tua thu ka zakphetin, Bu KCH siikkhau satpahin, ka vaikhak siauhhlua teng tawh Bu HZG zong hong tonpih in, apple kuang 5/6 bang hong vomhin a manlang theithei in ahong taisuk na ding ka vaikhak hi.\nBu KCH leh Bu HZG te zong, 06-08-88 ni’n hong tungsuk hi. Tua hun laitakin gamsung buaina a suukmahmah laitak hi’n, khuasung khempeuhah sandahpiah aki om kawikawi laitak ahi hi. 07-08-88 ni’n MD pa zumah ka paipih pah hi.\nSi leh hing kimu banglianguh\nA zumkong ka suakuh, MD pa’n ahong galmuh phetin, lawmte gel ahih lamtak tellai ahih manin, a tutna panin hong dingkhia topahin, lawmte gel hong dawntuah in, si leh hing ki mukik mahmah bangin, hong kibawh hong ki kawi uhin hong ki kahphial uh hi. Aki muhtuungun, lungdam lua kisa un, pautheilo liangin a omuh hi. Tawlkhat zawh, aki khindaai khitzawh ciang un MD pa in aw nemtak mah tawhin;\nKhai leh! gen dihvuau, na hong paina vai uh, ahong cihphet kei zong, keima tawi, lawmte hong laipuak teng lakhia in, Bo KCH ka pia hi. Aman MD pa a piasawn hi. MD pa in zong a hampi in a velzawh, a theihnop (facts) teng a telzawh ciangin, “bang gennuam nei vuam?,” ci’n a dotpah leh Bo KCH in, “MD pa aw, hih ka biakinn vai…….,” acih laitakin, “tua vaibel khawl phot………… (tuabel, genin nei nailo phot zezen ding, genkullo, hong pialua ding acih na),\nNB:- Tua a biakinn vai uh bel, a fund ngahna uh aki cianin lak theipeuh le uh, a vekpi in apiak na ding a kamciam pah hi. Tuabang aa fund ngahna aki cih ciangin, thu haksa hi peuhmah lo, kua in donation bangzah pia cih bang aa ei deihna bangaa sazian bawl ding ahi lel hi.\nMD’ cihnopna in, lawmte, bun (tel) zolo\nAman lawmte gel aa ding bang hihsak thei ding a hihna, amau aa ding bang deih ahih uh adot ciangin, lawmte in telpaklo in aki enlel uh hi. Ke’n, amau mitheek pia in, a inn lamna dinguh building materials a piakna dingin ka gensak leh, tuabangaa a piaktheihna ding aki samh, Drawing leh BQ a zing ciangin ama kiangah ka puakna dingun hong gen hi.\nKeiman zaan thaipaai in\nKo zong, ciahpah vinghvengh in, aki samh Drg:leh BQ bawl ka ki pan pah hi. Tua nitaak an nelo bek hilo, zaanthapaai ihmu kilkello in semsuak pah ngeekngeekin, ka mansiang zawhciangin Engineer Licensed Endorse- bawlpah samsam zawh ciangin, lawmte gel zawnin sun 2:00pm MD pa kiang ah tung dingin ka paipih pah hi.\nNB:- Tuabangaa BQ ka bawlna ah pilvaang takin, a pualam aa a manpha (building material hot items) teng ahi, Cement, Ms rod, GCI sheet, GI plain sht:, Wire nails, AC plain sht:, Hard, Jungle and, Teak wood etc. etc. te, pauklap hawih nono tawh a tam theithei in ka tuat ahi hi. Ka tuatna bangin hong ki pia hileh, lawmte gel nuntakna aki lamdang vat ding zahphial dongin aki kheel ding ahi hi.\n08.08.88 aki ci in\nA zingciang sun nai 2:00pm aki ci in, 08/08/88 (Siit lii-lungh) ni ahi hi. Tua zaanthapaai khuasungah mi phia kheokho in ki gamlum ngeiingaii hi. Tua ahih manin zingsang khuavak phetin kongzing citengah mi ki vak kheo kho hi. Khuasung mun khempeuhah mipi sandahpiah in aciangh aciangh ah ki awng ziahziah hi. Tua ahih manin, Bus car aa ki pan mawtaw peuhmah lampitung atung kha sunsun teng amun amun ah awkin a tanghciak gai hi. Tua ahih manin Taxi cihbel aki mu zo vetkei hi. Zingsang 10:00am aa ka ki patuh, 2:00pm in, MD pa zum ka tungzo mialmial uh hi.\nAki siammzo mahmahlo, lawmta tegel\nMD pa zum ka tunuh leh a zum nasemte zong pawlkhat bek zum ana tungman uh ana hi hi. MD pa zong a mawtaw tawh lampi ah awk ahih manin hong pai nawnlo ding ahihna leh tuabang dan khuahun tawh a paitheih ding hun ki genthei nawnlo ahihna, a zum aate phone ana set hi. Tua nibang dan ta tawhin nisim in 18.09.88 ni, galkapte in aana a laakzawh ciangin aki dai pan ahi hi.\nTuabang zawh ciangin ih gambuppi in aki zaanpiik peek ahih bek tham lo ki ukna buppi (Administrative Mechanism) in ki songsaw-lawii gawp ahih manin, bangmah ki kankik theipak nawnlo hi. Tuazawh ka lawmte gel tawh zong aki mukik zo nawnlo, tuciang dong bek hikei, cikmah ciangaa aki mu kik nawnlo ding, hih thu piangte zong aki kumhkik thei nawnlo ding ka hita uh hi.\nNB:- Atungaa sub-heading, Aki siammzo mahmahlo, lawmta tegel, aki cih hangin, amaute gelin a minpua, a lu-buukaa athuak (scape-goat) te bek uh hiaa, tua ii anung azui ding thupha (consequential blessings) in, BAG, Tedim bek hikei ei, ih Zogam leh ih Zomi buppi ii, aki pengg theilo aa ih noptuampih ding, ih Zomi paunak khatin, ”Hausa’ tell in tui kuang baan,” aki cih mahbang ahih lamtak ding, aki telloh khak ding alung himawh huai hi.\nBAG, Tedimin khatvei hong samkik\nBAG in sa ahong gawhzawh, kum 4 ding zawhciangin khatvei mah ka innkuanun khua aa ciah ding Tedimah ka taam laitakun, BAG Pawlpi upa khat in, hunkhat lai aa ka Biakinn lim suaihsak lam ki panzo uh ahih na; a etsak dingin hongsam leuleu hi. Kei zong keima khutma tawh ki sai ahih manin a zui dingin a lawpbek hikeng, zong ka ki paaklai hi.\nKa khasiat suak\nKei zong ka va zuipah hi. Aphual ka tunuh ciangin, ka lim suaihsaksa copy khat la in a sep nasa acihte uh ka va check leh, amau amau thu in nana lopthop bawl, nana hihgawpin, drawing tawh ki check thei vetlo hi. Agen uh ciangin, drawing acih khempeuh uh hangin, a sep uh ciangin tua a drawing cihuh et in neivet lo in, amau atheih ngeisa, amuh ngeisa, ahih ngeisasa khat tawh ahih veve uh ahi lel ana hi hi.\nTuabeek hilo, ahong khaakuh contour lines tawh ki zuiin, Biakinnpi a mun asan theihbel na dingin, lam lianpi khampna (gradient) tawh aki naih theitheih na dingin ka geel hiaa, a galpanin aki et ciangin galvawngin a et lawm mahmah ding kimlai, aki hihtaktak ciangin, lamlianpi level panin inn dawlkhat ai taang ding bang nana niamsuk ahih manin, a galvawng gengen loh, agaal panin BAG, Tedim biakinnpi a kawmlak ah zonzon in omlai hi. Tua hiaa, ka ngaihsut ciangin ka khasiat a suakbek hikei, ka kah bang a suaklai hi.\nKei, thupi takaa hong ki sam, hehsa leh hangsa in ka ciahsan ngawh hi. Hihbangaa ka hihna in, ka hihna sate khempeuh hangaa keimah leh kei mah ka ki piak ka ngahsa mat (credit) teng khempeuh a buaksuah kiuhkeuh bang danin ka ki ngaihsun aa, ka lungbang anuam kei hi. Aki pattuungaa, ka lunggulh, ka lamet, ka tupna, ka ngimna leh ka lawpna teng khempeuh, seh-nel lakaa tui ih buakbang in ka mansuah kiuh-keuh ta hi.\nHihbang nasepna in, BAG, Tedim biakinn lamhna ciang bangbek tawh a ngaihsun hi lehang, a thupitna a omkei mah hi. Ahi zongin athuk leh azai zawkaan lai in tua tawh ki sai aa thupiangte thuukkan in abaan abaanin ngaihsun zomlai lehang, BAG thu bek hikei, Leitung thu aa ki pan thu tuam tuam tampitakte ah, Tedim, ih Zogam leh AG taangthu aa dingin thu ciapteh huai tampi tak ki muthei hi. Tuate in;\n(a). Rev. Hau Lian Kham\nAmahin bangci mi cih ki kumh masa dih ning!. Amah in, hihbang vai pi leh vai lianpi a phuangkhia pa ahi hi. Tuabangaa ahih theihna dingin, Zogam bek hilo, Kawlgam buppi ah, Christian Pawlpi aki cikhempeuh lakah, khanlawhthakna meikuang (Rivival torch) sangin dee aa atai masa penpen pa ahi hi.\nHihbang ahihna in, mihingte utthu, hanciam zawh thubang tawh aki hih zo ding, a piangzo ding thu ahi kei hi. Pasian sathau nilh ahih man ahi hi. Tua bang ka cihtheihna in, anuai aa thute ngaihsun lehang;\n(i). Khatvei, ih Zomite lakah Pasian tawh kisai in, thu leh la ah aki vaa aa a innteek mahmah ahi, Rev. Tun Za Kap (late) tawh ka holimna khatuh ah, hih khanlawhna in, Pasian telte bekmah ciangin hong kuang aa hong ki lawhzo pan hiding in a upna; tuabang a cihtheih na in, amau mahmah in khanlawhna aki ci, 1950- kumpek in taangko niloh uh ahih na; tuabangaa a hihlai un bangmah piangzolo ahih hangin, tuazawh kum 20 val, Sia Hau Lian Kham ahong khanciang bekin, ki lawhziahziah zo pan ahihna ahong genngei hi.\n(ii). Kawlgam sungaa AG upna ah mi masa penpente in, U Myo Chit, U Tin Mg Tun, U Aung Hla te unau ahi uh hi. U Tin Mg Tun hong gen ngeina ah, amau unauteng mahin 1950-huamlai peka kipan Gospel akici, lungdamna thu khanlawhna a taangko masa pente uh ahih na uh hong genngei hi.\nU Tin Mg Tun bang, hunhawih laipekin, Aero Mechanics, Aircraft Engineer, nasep hawihmah mahkhat asem ahi hi. Ahi zongin, tuabang nasep nusia liangin lungdamna thu (Gospel) taangko ding ana ki panuhahihna hong genngei hi.\n1963-66- kum, GTI, Insein ah ka sangkah lai inah, kumsimin Christmas naiikuan peuh leh, U Myo Chit in amau innmai, Insein, Mingyi Rd khaktanh liangin Stage lamhin, nitak simin Crusade bawlin lungdamnathu (khanlawhna) aki taangko na ah, kei zong kava ngaingei hi. Tualai in U Myo Chit aki cici in, tulai aa ih U Myo Chit pi ana hi gige thong hi.\nKhatvei, U Myo Chit Singapore ahong pai lai in nuampha takin ka holimna uh ah, amah hun hawihlai in, Engineer ahihna, 1950- huampawl in Insein GTI sangah Demonstrator hi’n, tualai aa, manglai aa curriculum teng, Kawllai in a letkhiapa ahihna hong gen hi.\nKeizong, ka thugen uh hong ki zomthei ahih manin, 1963-66 kum in GTI sangkahngei kahihna; a Crusade ah zong paingei ka hihna ka gen leh, alung hong dam mahmahin, a maibang hong taangpamh liang a hih lamtak ka heemmuh giau hi.\nU Aung Hla tawh personal in ka ki theihkei uh hangin, ke’n bel ama thu leh a movement up to date in ka tel mahmah hi. Amah bel, gammial avei mahmah khat ahi hi. Amah gamdang zong tawh ki zomin, a ngah sunsunte gammial aa dingin a zangkhia pahpah khat ahi hi.\n1970- kum huam dingin ah, Rakhine State ahi, Taungkoh, Ann, Mee-pong leh Zogam panin ah Paletwa gam, khuano citengah, azu ahaam thuakin, guahzu meikai nuai ah, zin leh vaakin gammialna sem in kha tampipi gamsungah aki manggthang bawl liang ahihna ka zangei hi. A tunna peuhaa a cimawh a zawngkhal a genhthei te maan zaihin gamdang ah huhna ngenliang hi, kici hi.\nHihbang unaute in a nuntakna uh ki buppiakaa a sep nangawnuh zong, Kawlgam sungah khanlawhna in, a kuangkimh zongeilo, mit dingin a phe-leplep huih mut khuaimei bang ahi hi.\nLeitungaa khanlawhna in, 19-20 kum zalom lai in nitumna lampanin hong ki pan ahi hi. Tuazawh kum 200 bang ding ciang, 1970- kumin tua khanlawhna mei-eek khat ahong leng viau-viau, Kawlgam nitumna sak lam, gamsimthamh na mun, Bethlem bangaa khua neuno khat hong tuu vinghvengh ahi hi.\nTua ahong tukna, lei pianma pekaa aki sehsa, Hau Lian Kham a kici khangno khat tung hong tuu in, tua pa in, Pasian gelna bang tawhin na na sangthei pah bek thamloh, ana sem zom paisuak theipah hi. Tua ahih manin, akhang akhang aa ki lawhaa a kuangzo ngeilo, khanlawhna Rev. Hau Lian Kham huntak ciangin hong kuangpha mahmah in, tu in tua in Kawlgam buppi lawhin akuang ahi ta hi.\n(b). Rev. Khai Khan Suan\nAmah, Rev. Hau Lian Kham’ pattah hi’n, Pawlu leh Timothy bangdan ahi uh hi. Rev. Hau Lian Kham a om nawnloh ciangin ama mun lathei pahlian. ahih manin, Leitungah, hih upna ah, a siapa ii gamh a luahthei pahsuak hi. Tua ahih manin, Rev Khai Khan Suanin zong hih khanlawhna meidet saang theipahin, asaang lapto aa a taipih zompa khat bangin aki ciamteh zo ahi hi.\n(c). Rev. Gin Za Lian\nRev. Rev, Khai Khan Suanin, Kawlpi ah tavuan ala dingin apiat ciangin, BAG, Tedimaa ama mabaan teng Rev. Gin Za Lianin tavuan ala hi.\n(d). Bo Kam Cin Hangin\nBupa in, Zomi lakah apil masa pawl ahihna zahkhat in, galkapbu masa pawl zong ana hi hi. Amah in Pasian a it mahmah na hangin, a minam zong a it phadiak pa khat ahi hi. Atua cihbek hikei, a mabaan peuhpeuh ah phinhciil kuhkal tenhtanhin, thumaan thutakin citakna tawh akhuasa tawntung khat zong ahi lailai hi.\n(e). Bu Hau Za Gin\nAmah zong Zomite lakaa mipil masa, khuamu masa ana hih zahkhat in, galkapbu masa pawl mah zong ana hi hi. Pasian a itna tungtawnin a minam a itpa ahih baanah, cihtakna tawh a thumaan kip let tenhtanhaa ana khuasa mah ahi hi.\n(f). A lamdang sakhuai, Bute gel\nAtungaa Zomi bute gelin, amau hii-nate ki gengenaa aki zuaktawwmte bang hilo in, tuabang a hii-na uh tungtawnin midangte in akaan vinghvengh zawkna in, minamdangte tawh ih ki batlohna, ih tuampian diakna aki langh sakte uh ahi hi. Nidang laiaa minam dangte’n, Zomite ahong ki phatna leh a hong pahtaaknate in, hihbangte hang ana hi gige hi.\n(g). Bu Kam Cin Hang leh Bu Hau Za Ginte tungtawnin, ulian mahmah MD pa ih thei aa, ama tungtawnin, hunkhat laia aa Kawlgam sungaa aana lian mahmah, U Ne Win thu zong theihbehna in ih nei hi. Tua baanah, hun khat laiaa Kawlgam Naingngaanzee, Alanni Conmunist te thu zong, theih khak na in ih nei hi. MD pa bangin hong genkha zenzen lo hileh, ih bute gel in amau leh amau ki genlo aa, hihbang ahii-na uh leitung tawh a mangg cipkhawm ding ahi tazen liang hi. Alamdan dan….\nHih ni in, Kawlgam bek hilo, Leitung buppi aa thuthang mahmah hiaa, Kawlgam sungaa kum (26) sung galkap aanna nuai pan aa suahtakna dingaa buaina a suuk mahmah pen ni ahi hi. Hih BAG, Tedim vai leh hihni tawh a ki tuak sese zong alamdang mahmah khat aa ciapteh huai thu ahi hi. BAG, Tedim biakinn lamna ding tawh ki sai, atungaa thute khempeuh ki theihna in ki neituam ahih manin, thu neu ahihloh lamtak aki theihloh khak ding leh aki theih mah leh zong aki manggngilh khakloh ding lung hih mawh huaisa in, hamhtanghpi in ahong at ka hi hi. Pu Pau Za Mung\nPrevious: USA, Denver khuapualam ah thau kikap, Police Officer khat si, adang mi 6 liam\nNext: Philippines gamsung ah kumthak muakna in losan kinaklotlua in mi 191 in liamlawh


url: =Zangkong Zomi Nam Ni 2017 ~ Pu Thangboi :: ZOMI DAILY\nposted on 21 February 2017 at 12:11 am Lomkholna: News, Thangboi, Zomi, Zomi Nam Ni\n2011 kum in ZNC min tawh NLD te’ zumpi ah Zomi Nam Ni kabawl khit uh aa kipan Zangkong ah Zomi Nam Ni ka omkha ngei nawn kei hi. Tua hunlai pen Than Shwe’ khanlai ahih man in kilau thei mahmah ahih man in amun ding haksat luatna tawh NLD zum aa kibawl mai ahi hi.\nTutung kihel kik kha ta ding ka hih man in ka lawp sim mahmah hi. 2011 kum lai leh tuhun khuahun pen van leh lei in kikhaita ahih man in ka lawp giugiau mahmah hi. Bek thamlo in January kha bei kuan in alawphuai thu khat hong ging aa “Public Square (Pyithu Yin Pyin) ah Zomi Nam Ni bawl ding” cih thu hong gin ciang in “Hih hi ei kangak lahlah” kaci khinkhian hi.\nBang hang hiam ka theih loh hang thukawng hong kilaih in “Zomi Nam Ni TBCY biakinn ah bawl ding” cih thu hong ginkik ciang in kei’ tumtak in ka thanem tuam mahmah hi.\nBang hang hiam cih leh:\n– Than Shwe’ hunlai dan hinawnlo in gamvai minam vai khawng biakinn bel aa sep kuaukuau hun hi nawnlo hi. (Than Shwe’ hun lai in bel gamvai minam vai te EBC biakinn bel aa akisem den ahi hi.)\n– Ahun lap in kithawi in kisuuk lehang pakhuan khawng bang khawng ah ih bawlzo mahmah lel ding hi\n– Mun thupi ah kawlgambup leitungbup ii theihpih ding aa ih bawl hun hita hi. Guk sep kuaukuau kul nawnlo hi. Tua in Zomi Promotion bawlna hi.\nTutung a khasiat huai thu:\n– Pasian’ hehpihna tawh Zomi sung ah professional musician pawl khat ki omta hi.\n– Musician te lalepna ding mun ah kimtak in tung dimdiam napi lasa ding te pailo mawk uh hi. Paulap hau mahmah vial uh hi.\n– Siangen leng Zomi sung ah lasa kawlgam level taktak tulaitak in omlo hi. Musician te’n avai teng uh nusia in pai buang uh aih teh lasa te’ paulap pen paulap bek petmah hilel hi.\n– Mai lam ah amin mahmah uh gen khiat mai kul thei ding hi.\nTutung alawp huai\nInntung innnuai dim phitphet in mipite’n Zomi Nam Ni muak hi. A mun gol khat ah bawlzo hileng tu aa sang thupi zawpek lai ding hi.\nMusic tum, lasa leh Zolam alam khempeuh aki piakhia ngiat ahih man un pahtak huai kasa hi.\nMailam ah ahunlap in kithawi khol in mipi tampi a omtheihna ding mun gol khat ah bawlzo in kawl media te ah suaksak zo leng Minam Lian ih suakbaih tuam ding hi.\nTutung GZA in kyats million khat tawh hong din man aa abawlzo ih hi hi. Tua om kei leh abaih hetlo ding khat hong suak hi.\nKum sim bawlnuam ding ih hih teh Zomi Nam Ni hong makaih den ding committee khat phuan vet leng hoh vaiveng bilbel ding hiam ci ing.\nHih bang thute ih gen ciang in ki hawmthawhna hi zenzen lo hi. Makaite leh tanute gim leh tawl mahmah ding uh hi. Mailam ah ahoih to tektek ding deihna hilel hi. Agim atawl khempeuh Topa’n thathak tawh hong dimkik tek hen. Note’ Itna Sung Ah, Mung Laan Thang (Zangkong)\nPrevious: Hitler ii Telephone zatlui $243,000 tawh kilei cizen ~ ZD\nNext: Mainawt ni ~ T. Sawm Lian


url: =Phone Bill Manh taak Vaial (US omte atu) « Nikonghong\nHome » USA » Phone Bill Manh taak Vaial (US omte atu)\nPhone Bill Manh taak Vaial (US omte atu)\nLeitung technology lamsang pilna khang vaial ahikom, wireless taw kizopna, phone taw kisai zong ani-ani in hong khang vaial hi. Ningkum 2010 sung khawng smart phone ci in ih heak, Blackberry, iPhone, endroid phonete bang sia zakzawkpak tu zong kingaisun ngawl aa, internet data manh taw, minit zak manh taw ciang, 100 $ pan 130 US $ bang tha sim tung hi. Ahihang tu in Smart phonema hi ate, Text message, phone, internet deiza zangh (unlimited data plan), tha khat 35 $ 45$ kiim phone hong omta hi.\nSmart phone veuma hitana, email zong phone sung ah kien pai thei bek dom ngawl, GPS zong hoi peuma lai hi. Phone tam mama GPS kizangh thei himakale, nuam tatak ngawl hi. Tu hong suak thak smart phonete motor sung ih zak GPSte bangma nuam vaset, kibang linlian hi. Hitana GPS khat leitu hi leang zong 100 $ kiim bangma kipia tana, smart phone lei pai leang, email zong kithak thei paitu hi lalai hi. Dik kasak a dang khat sia, comtract om ngawl ahikom, dei hun in ki tawlnga thei aa, sum liao kul ngawl hi. Mai lamsang phone manh hong kiam vaial tu um ing.\nA kin ih om le a nuai a link te na en leuhte maw.\nBy thawngno in USA on November 9, 2011 .\n← Solar Power Zangh Vanleang\tIndia le Kawlngam Ngamngi Visa Vai →


url: =Vondeih Kep Ding – 79 (Dimno’ Pa) :: ZOMI DAILY\nposted on 24 November 2016 at 7:41 am Lomkholna: Article, Paukhankap\nKhuahun pai zia zong hong kilamdang dangin tukum pen kumdang sangin vuk hong kia baih seisai hi. Tu nungkum khat bang Christmas ah hong kia pan napi, tukum in Thanksgiving ma-in hong kia khin ta hi.\nTunung in na nu tawh kiho in smart phone khat leisak dingin nagel ung. Nang deih te ahih leh bel tutung in hong leisak zo nailo ding ka hih manun ka lungnuam kei. Ahi zongin na pa khasum zah na theihsa ahih manin hong telkhial liang dingin hong lamen keng.\nNa lawmdang phone nei-te facebook tu in zanhak dekdek liangin aom lam pen ka theih zawh sawt khin ta hi. Hong hopih ciangin ka dawn kik pong hangin zan sawt khin pi-ah online tutu in aom lam uh pen diktak sa lo-in, ka hopih zong ka thadah pian hi. Nang zong tu’n phone nei le cin, tua bangdan in na om khak ding hong awi-lo hi’ng. Online tu in na lawmte leh na theih ngei loh midangte tawh na kiho ding hong kham keng. Ahi zongin online na tut leh zong nang le nang ki uk-in, ki control in hun ciangtan khat na neih ding hong deih ing.\nPhone leivai ding na nu tawh ka kikup lai-un ka lungsim sungah bang phawk ka hiam cileh nang adingin pistol khat hong leisak ding danin ki ngaihsun ing. Zangh khial in siatna in na neih khak ding lung himawh ing.\nAzenzen in facebook ah na tutlam ka theih loh ding na deih leh zong offline in leh account thak khat bawl kik in na pa hong add kei le cin zong senpi mahmah lel dingin um ing. Tuadan hi leh na ut tanvei, zanhak liangin tu thei ding hi teh!\nMilak leh biakinn ah phone zatdan dingte bel kong gengen sa ahih manin hong gen kik nawn kei ning.\nTua leh kong laibu gengen pen online panin ka lei hiven, hong ship zawh kaal (2) bang pha khin napi-in hong tung thei nai mahmah kei. Tu laitak tua ngak in nisim in ka mailbox check den ing.\nPrevious: Christian Hymn te’ tangthu: Ka Hi Bangin\nNext: Paikhiatna 26:14b “…and a covering above of badger skin” ~ Dim Lun Zam


url: =Lee Kuan Yew: Singapore phuanpa ~ Hau Za Cin :: ZOMI DAILY\nLee Kuan Yew: Singapore phuanpa ~ Hau Za Cin\nposted on 3 April 2015 at 3:39 pm Lomkholna: Article, Hauzacin, Singapore\nA khut len kha thei ding hileng va hanciam ning, ahi zongin tun amah kihopih thei nawnlo ahih manin a luang gei ah va pai teitei nuam kei ing ka ci hi. Bangbang ahi zongin a nih in tun a kikhelta ahi hi. A sih in Zomi pawlkhat in a kisialna Parliament Innpi sungah a luang va en dingin nai 4 pan nai 10 kikal bang kigual in ngak uh a, a hankuang sunga kisial a mel a va mu bel hituan lo uh hi. A gei ah paiin a luang lamah khatvei kun in a paisan pahpah uh ahi hi. Tua banga luang en bekbek Zomite tawh kigawm in mihing 400,000 val tazen hi.\nSingapore gambup mun 14 ah zong amah zahtakpiakna leh phawkna laigelhna ding phualpi kibawl a tuateng gawm in mihing 2,400,000 bangin a gal in kituat hi. TV pana en leh newspaper simna tawh a tangthu a sim, a theikha pen kigen zolo hi. India leh New Zealand in a kivui ni in gam puankhai a khuam langciangah khiasuk in thuakpihna lak uh hi. Bangzahta a hih Singapore phuanpa kizahtak hiam? Banghanga hihzahta a kithupi bawl, kiphawk, kikin hiam?\nAman Singapore a niam mahmah a kihhuai leh buan nam likliak duum lak panin leitunga khuapi siangtho pen leh a tee kelkel inn golpipi kilamna gam, pak hoih nono a pak sitsetna khuapi suaksak hi. From Third World to First ciin a hanciamna laibu tawh gelh in hawmkhia hi.\n1. NDP 2012 Zangkhawm:\nKum 2012 kumin Singapore National Day a cih uh August 9 niin ko nupa zong ND Parade et theihna dingin ticket ka ngah uh hi. Cingpi tawh nitak pai baih in ka tutna ding uh tutphah kihawmsa ah ka tu uh hi. Nitak nai 4pm ciangin thakhat thu in mipi hong awng veva in, khut kibeng ziahziah a, ka mai vua TV screen golpi ka et uh leh Lee Kuan Yew NDP ah hong tung lian a khut lam a mipi a maitai laitak ka mu uh hi.\nKoh zong dingto pah in ka khut uh bengin ka awnggawp pong uh hi. Mihing 22,000 kiim khawng kiawng ziazua hipong a, a gualnuam theithei in a kiom nuam hipong hi. Ahi zongin hih Singapore phuanpa gam suahtak ni hunbawlna ah hong kihel cih pen mipi khempeuh in a lungdam uh leh a angtang mahmah uh khat ahi hi. Banghang hiam cih leh aman Singapore a bulpan panin hih ciangah lam’to a, a gah khum mahmah a gammi khempeuh in ne ziahziah uh hi.\nKo tutna pan inn dung khat tan khawngin kinai mah leh a khut ka va len ban kei uh a, biakinn khat sunga kikhawm bangin ka mu thei uh hi. Kimu ban in ahi zongin kiho kha lo, kiho banlo, khut kilen kha lo ahi hi. Zomi khat tawh khut kilen kha lo in hong nusia ahi hi. A tapa Lee Hsien Loong (Hsien = etteh huai, illustrious; Loong = sente gulpi sam nei, dragon) tawh bel khut kilen, anne khawm, bawhlung lot khawng kimawl khawm kha khin ing.\n2. A Gam A Lam Zia:\nBanghangin Lee Kuan Yew, a tomin LKY kici pa pen hizahta in a gam puahzo hiam cih leh a lup, a ihmut sung simloh a gam mailam ding, a gam khantohna ding bekbek ngaihsut in a nei khat ahih man hi kici hi. Prime Minister a sep sung, kum 31 sung khempeuh zingsang nai 3:30am in lum pan hi kici hi. Khuasung vak in lampi ah nahteh keu kia mu leh zong kunsuk in tawm a ninbawm ah pai hi. Lampi ah cialgiat (chewing gum) kipai khawng a muh zel man leh khuasung khuamtung, meileng sung khawngah kibelh mu zel ahih manin Singapore ah Chewing Gum khai phalloh cin kham bikbek hi. Leitungah hih gam bek a tuaci hi. Singapore adinga hoih khat a muh nak leh la in zanga, singkung, pak, khaugui nangawn Singapore ah suan leng etlawm inteh a cih peuhmah a khualzinna pan ciahpih in a gam zeem hi.\nNekguk, golhguk sum la cih bang peuhmah a omlohna dingin hanciam a, kumpi sung siangtho sitset dingin hanciam hi. A nesim, golhguk la cih bang a om peuhmah leh khumcip, liausak, a kul leh sihna thuaksak lel hi. Tua zaha a hih manin a neupen pan a lianpen dongin thuman tawh gamtat ding bek hanciam uh hi.\nA pil a siam peuhmah lamto in a tuate mah in a haksate sem in khasum zong tam sangsak a, a niamzaw deuhte huhsak in domkang sak hi. A hau a zawng deidan lo in mimal siamna, mimal hihtheihna, mimal septheihna zah tawh kituak in thaman pia hi. Tua ahih manin a pil peuhmah a kum a naupang hangin nasep lian kiguan in a sem thei peuhmah nasep ding tam kipia hi. Mikim in amau sep theih ciat semin tua tawh kituak in thaman a ngah uh hi. Tua manin meltheih mana kideihsak cih bang om theilo a, kizopna hoih neih mana ulian suak pah cih zong om lo hi. Amau sep siam zia tawh kituak in thaman kipia himawk hi.\nMinam neu leh milip tawm cih manin kuamah kideidanna omlo a, mi khempeuh a kibangin pilna zong thei, a biakna zui thei, nek zonna nei thei ahi hi. Minam lianzaw leh mihing tamzawte in a tawmzawte simmawh in nengcip cih bang omlo a, minam khempeuh kizahtak tuah diamdiam in a teng khawm uh hi. Minam khempeuh in amau pau, lai, ngeina, biakna suakta takin zuun, puah, lamsang, zang thei uh hi. Leitung mun tampi ah tua bang hamphatna kingahlo hi.\nTua ahih manin Singapore pen pak huan sungah pak namkim kilawm takin a pak dimdiam tawh kibang hi. Minam khempeuh kizahtak tuah, eima minam ciat kipuah thei hi. Zomi 400 khawng a om teng bek zong a inntekte zah in ka kineisak phial uh a, gamdang pan Singapore kilut ciil hi cih lungsim kinei hetlo hi. Tua bang mikhual lungsim, milip tawm hi hang cih lungsim kinei vetlo in inntek lungsim kinei sitset hi. USA tawh a kibatna tua hi, ka ci hi.\n3. Nopbawl Uang Zatlo Hi:\nMihau hi ing cilo, kumpi hi ing cilo in a kisamlo ahih leh nopbawlna cihte uangbawl vetlo hi. A nu leh pa hun laia a sing inn mah vuah a sih dong teeng a, kumpi inn Istana om napi a tate tua ah tenpih lo hi. A tate in nopbawlna uangbawl kha leh cih a lauh manin leh kingeksak kha unteh, ulian ta ahih na uh kiphatsakpih kha inteh, mi lak ah kitungnungsak nuam kha unteh cih a khualna tawh amau inn mah ah a tenpih hi.\nA sih dongin a annekna tutphah singpek tawh kibawl hi a, a laisimna dawhkan zong singpek tawh kibawl hi in a tungah limlang khat phah ziau a, vangil, puan, van manpha cih khawng tam zat vetlo hi. A annek zong inn ah kihuan tawm ne ziau in hotel minthang ah sum tampi bei in ne ut lo hi. A neu tung pan a sih dongin a nek ngei namte bek mah ne lel in nop nek deuh, limbawl deuh cih zong om tuanlo hi. A nuntakna dingin ne lel a nopbawlna in zanglo hi.\nPuansilh zong tam neilo in puantungsilh bang a kek leh khui, phopsak in a silh theih laiteng silh toto lel hi. A khedap a vang leh khuisak a, a pheituam a kek leh khui kik phot in a zat theih laiteng a thak leina in sum mawk zatlo hi. Mite in a ciil sa kha thei ding hi. A ciil hilo in a kisamlo vante ah sum a beisak ding kul a salo hizaw hi.\nKhatvei a Minister Sidek Saniff China gam ah khualzin dingin sawl hi. China gam pen khuavot ahih manin puanlum ken ding kisam hi. Tua minister kiangah:\n“Puanlum na nei hiam?”\n“Neilo, ka lei kul inteh,” ci hi.\n“Lei kul kei, Ahmad Matter kiang pan kawm lel in.”\n“Tua leh khedap na nei hiam?”\n“Tua leh Goh Chok Tong in nei hi, ama a kawm lel in,” ci leuleu hi. A kisam lo ah sum bei kullo hi cih a ngaihsutna ahi hi.\n4. Kha Pet Teta:\nSingapore pen amah guak in a om khat hi in Japan te in mikangte tung pan a suhsak khit ciangin mikangte in suhsak leuleu a, Malaysia tawh a tuam tuak in om uh hi. Singapore pen ngasa matna khuata no khat ahih lel manin Malaysia tawh a kizop a gam khat a suah kei leh neulua mahmah ahih manin cihthamlo ding hi cih thei hi. Tua manin Kumpinu gamkek ukna in a nusiat ding ciangin Malaysia tawh kigawm ding a lunggulh hi. Malaysia tawh kigawm leh gam golpi khat suak dinga bit ding cih a thei hi. Kigawm takpi a, ahi zongin sawt omkhawm lo uh hi.\nMalaysia Prime Minister Tunku Abdul Rahman in Kuala Lumpur khuapi a Parliament ah a thugen, Malay pau in, a zak ciangin hihpa ni khat ni ciang PM hong suak dinga hih gam golpi zong hong uk ding hi cih thei ahih manin a manlang thei penin Singapore pen Malaysia pan a hawlkhia hi. A mikangpau a genna ah ‘khuaipheng banga atkhia’ (hived out) ci hi.\nMalaysia pan a kihawlkhiat ciangin hih khuaneu, dumlak, thokang leh namsia tamna gam, ngasa mante giahpakna buk leh thosi thovai munpi pen bang suakta ding cih a ngaihsut ciangin haksa sa lua mahmah in, a khasiat suak a, a kihawlkhiat pen na sa lua mahmah ahih manin a khitui luangin thuthak kante mai ah a khitui nul in a kap khia hi. Ka nuntak sung tawntung ka lam Singapore hih banga hong kibawl ciin na sa mahmah hi. Tua pen August 9, 1965 ahi hi.\nDuum lak, buan lak ah Singapore om likliak a, Malaysia in huhlo bek thamlo Indonesia ah galkap huhna a nget uh leh tua kumpite in kapzan dingin na vau lailai uh hi. A sawtlo in Kumpinu galkapte in zong Singapore nusia ding ahih manin 2 infantry regiment bek hunlo lua ahih manin a lungkham mahmah hi. Ahi zongin a gam sung tangval kum 18 tungsiah peuhmah kum nih sung galkap sem ding ciin thukhun a bawl ciangin damdam in a gam hong bit semsem pan hi.\n5. Pasal Hi:\nA tate, a tute tungah leitung ah na nuntak sung un na hoih tampi na sem thei uh hi. Na tenna leitung uh a nop dingin na khel thei uh hi. Na hoih na bawl ding uh ciangin kisuanna om hetlo in na sem thei uh hi. Na hoih sepna dingin zuau gen kullo, khem kullo, guk kullo. Kamsiam kul tuanlo, zol bawl kul tuanlo, phat gawp zong kul tuanlo hi. A thupilo a ginalo a gamtatnate tawh sep kullo a, a diklo a maanlo tawh sem zong kul tuanlo hi.\nThudik, thuman tawh citak in sem peuh leng nahoih kisem theilua hi. Nuntakpih khat nei ding, a zahtak-huai a gamta ding, ci lel hi. A nuntak sung tawntung a lungsim tawnga om ngaihsutna – hoih inteh a cih a up, a ngaihsutna gen ngamlo in omlo a, hoih inteh a cih zong a sem ngamlo in omlo hi kici hi. Hang tak, citak tak, kuhkal takin a kalsuan ngam pasal ahi hi.\n1980 kumin Singapore Airlines (SIA) vanlenghawlte tawh kimuktu kha uh hi. Vanlenghawlte in a khasum uh 30% a khan ding ngen uh hi. A kipiak loh ciangin nuak uh a, nasem nuamlo in om uh hi. Aman ama mun ah sam a, “Hih Singapore gam pen ka nuntakna khempeuh kham a ka lamtoh ahi. Tuni in nasep na kuan nop kei uhleh SIA phiat in a dang bawl ding hi ing; noh teng zong na vekpi in hong tawpsak ding hi ung’ ciin gen a, a zing ciangin vanlenghawlte in bangmah gen nawnlo in nasep kuan kik diamdiam uh hi. Tua mah bangin 2003 kum in zong kinawk leuleu uh a, tua hun in zong ‘nasep na kuan kei uh leh ‘lusum’ in hong bawl ding hi ing” acih ciangin kuan kik diamdiam uh hi, kici hi.\nKhatvei a sa nek a gawl ah taang in a cingte in lakkhiatsak uh hi. A lak khiat khit uh ciang a sa mual khin man ci uh hi. A zi tawh a sangkahna uh Cambridge University ah a omlai un Shakespeare tenna inn lui ah na ‘kiguk teen’ uh hi. A laisim sung un a zi laisiam zaw a, law firm a hon uh ciangin zong siam mahmah hi. Nuntak sung pen a sau mahmah ahih sangin a manpha mahmah ahih ding thupisa zaw a, sihna pen i pelh theihloh ahih mah bangin manlang tak, natna thuak manlo a sihtheih hileh hoihpen cih a ngaihsutna hi.\nA gam a it dan, a innkuan a it dan, a hoih ding khat peuh a muh ciang semlo in a om theihloh dan ka ngaihsut ciang mi thupi ahihna kitel kasa hi. Mi thupi bek hilo in mi picing mahmah khat ahihna leh etteh tak ahihna kilang hi. Leitungbup ah milian lawm a hauhdan pan mi mawkmawklo ahihna kidawk hi. Thudik thuman tawh gamta ding a hanciam dan leh a cihtakna, a hoihzaw ding a hanciam tintenna pen ama thu a thei peuhmah in a etteh dingte ahi hi. Hau Za Cin\nPrevious: Kenya gam Garissa University kikaapna Updates April 2,2015\nNext: Hello Tedim (5) ~ Hau Za Cin\nThumaan pan Thumaan-thutak ah\nLungsim lai gil\nKammal hoih 10 ~ Tg. Samuel Nas\nKhangtoh nang lampi ~ Cin Lian Khai\nSingapore aom vanlengtual in “World’s Best Airport” ciaptehna ngahleuleu ~ ZD


url: =Malaysia kumpi thunei te’n Ops Deepavali hunsung in RM23 Million manneiding vankham mankhia :: ZOMI DAILY\nposted on 11 November 2018 at 8:13 pm Lomkholna: Malaysia, News, Sawltak, World\nMalaysia gamsung ah kumpi thunei Customs Department te’n Hindu te ii Deepavali Celebration pawihunsung in gambup muntuamtuam ah Operasi (Operation) bawlkawikawi uhhi. Tuabangin Operasi abawl kawikawina panin puakdingin akikhamcip vankham “contraband” bekbek akigawm in RM23 Million manneiding kimankhia cih NST pan kiza hi.\nTuabangin Contraband vankham tuamtuam akiman lakah dawntheih Liquors zu namtuamtuam, Fireworks, Firecrackers akici losan honkhat kihel hi.\nContraband vankham akiman tepen Malaysia gamsung muntuamtuam ah lampi khakcip in Road Block bawlna, Raid bawlna leh kumpi thunei te vankawikawi in Patrol te’n amatkhiat uh ahihi.\nTua Operasi abawl uhpen “Ops Deepavali” ci’n minvawh uh a, Malaysia gamsung ah luilampi leh leilampi tawnin agutlut vankham vive tammahmah hi. Malaysia gambup akigawm in mun 3380 ah Inspection sitcianna akibawlna panin akimankhia ahihi.\nTuabangin “Ops Deepavali” abawl uhpen October 15 pekpan in akipan uh hi a, ni 28 sungtak “Long operation” akizom in abawl uh ahihi.\nHihvai tawh kisai in kumpi thunei ahi Deputy director-general Datuk Azimah Abd Hamid in agenkhiatna ah akigawm in Case 170 bang kihel a, akiman Contraband vankham khempeuh pen asum in akituat ciangin RM539,354 bang manneiding hi ci’n genkhia hi.\nTuaban ah tulaitak hihvai tawh kisai in 186 Cases bang sitcianna akineih laitak hi ci’n Statement ah thunei te’n pulakkhia uhhi. Tuaban ah Contraband te tungtawn in Tax akipialo zong RM22.5 Million bang phading ci uhhi.\nMalaysia gamsung ah nungdiak inzong zu veve lakah ahoih hetlo, atuh akibawltawm honkhat hangin mi tampi in cinatlawh in pawlkhat inzong sihlawhliang uhhi. Kumpi thunei te theihpihna omlo in aki gukbawl, aki puasim zu namtuamtuam tepen koipan kibawl taktak cih ki theicianlo ahih manin lauhuai phadiak hi. Sawltak #zomidaily\nPrevious: Zaipi leh saupi ngaihsutna tawh geelhuai ~ Pau Khat Suan\nNext: Khensat ma in theihtel sawm in ~ Pau Khat Suan


url: =Naki ngaihsutna sangin azah nihin na pilzaw hi :: ZOMI DAILY\nposted on 11 February 2019 at 8:02 am Lomkholna: Ihmut&Hauhna, News\nHihbang thulu tawh laiat i kipat ciangin ki mawkphatna tawh kibang na sa thei ding hi. Vanzuak mihonpi ki muhkhopna khat ah ‘na kingaihsutna sangin a zahnih in na hoihzaw hi’ ci in ki gen hi. Mi khat in tua thu a mantakpi maw, a piangtheilo thu cih lahkhiat ding kipan hi. A nasep khempeuh en kik aa a hihtheihna khempeuh tawh a hoihzaw ding hanciam hi.\nHih mipa ki lamdang dingin na um hiam? Na um zo kei phialzongin kha khat hong cin ciangin a beisa a vanzuak sangin a zah sawm hong khangto sak zo hi. A sumlut khangsak mahmah hi. Inn thak khat a deihpa hi nawnlo in inn thak khat a leizo pa hongsuak ziau hi. A mawtaw zat te a hoihzaw in hong kilaih aa a puansilh te uh hoihzaw pah hi.\nKhuapi neu khat sungah vanzuak tawh nuntakna a’ding nekkhop a mu ciamciam mi khat om hi. A vanzuak khawngkei leh an nekding a haksa hipah hi. Nisim in heater mai ah radio khat ngai kawmsa in vanleidingin hongpai ding mithak ngak in om den hi.\nNa ki ngaihsutna sangin a zahnih a hoihzaw in na sem thei hi cihthu hong za aa tuathu a lungsim sungah teng cip pah hi. A kimlepam a khuadak leh a khantoh theih nading tampi hong mupah hi.\nA kongvangno te man a kitam them vive hiaa a kilaih loh zawh sawt mahmah ta hi. A vanzuakna voucher te tungah nin leh leivui a om lam hong mupah hi. A masa pen in nisim in a tuttutna tutphah hemkhia hi. A zom ah a van le na te etlawm tak in hong gual sitset hi. Tuaciangin a saisung khempeuh siangsak sitset in ninkhempeuh paikhia hi.\nA kongvang neute a hithei zah in laih in et lawmtak in puah hi. Hih mipa a mah le a mah a kingaihsutna sangin a zahnih in hoih zaw takpi thei ding hiam? A zah guk in hong hoihzaw, hong khangto zaw mawk hi. Mi ngak in suntha pai tu hithiat nawnlo in a saizuak pih ding mi cial nuam liang aa sun an ne ding nangawn in ciah man nawnlo hi.\nKoicibangin na sumlut khangsak ding\n‘Na kingaihsutna sangin a zahnih na pilzaw hi’ cih a umzolo te in ‘sep sangin kamtawh gen baihzaw mah e’ hong ci ding uh hi. Tuabang a ci mi pen a hihtheihna taktak a lak khia ngamlo mi a hihi.\nHih laimunah a piang na leh a piangsak (cause and effect) thu i tel phot ding kisam hi. Sumlut tam pi i ngahpen a piangsak hilo aa hong piangthu ahihi. Tua leh, a piangsak bang hiam? Sumlut tampi a piangsak pen ngaihsut hoih (good idea) a hihi. Ngaihsut hoih thu tawm kikum beh lai ding hihang.\nNgaihsutna hoih pen gualzawhna ii tawhtang lianpi ahihi. Nasepna lianpipi te, sumtampipi ngahtheihna nasep te, kumpi leh gamlianpipi te zongh ngaihsutna bek mah tawh a kipan uh a hihi. Sum tawh na lei van khempeuh mikhat ii ngaihsutna a hihi. Ngaihsutna hoih khatpen ki neumuh thei lo hi. Ahizongin mi a tamzawte in a ma sungaa om idea neu muh in umzo mahmah lo mawk uh hi.\n‘Hi bang ngaihsutna ki zangthei ding hileh midang tampi in na theikhin lel uh lo dia’ cihpen i zakzak a hihi. Ataktak in tu ni ciangciang leitungah a lawhcing mi khempeuh in tuabang aa a neuno idea khat, mi theih theih sa idea te mah tawh hong lawhcing uh hilel hi.\nPapi khat in a khua sungah vanzuakna sai no khat bawl hi. A khua pen inn tawm mahmah a hihmanin a hanciam mahmah zongin khantoh theih nading omlo hi ci in thei hi. Ni khat ni ciangin ngaihsutna thakkhat nei hi. A nasep a neu mahmah hangin ki pawlna tawh na semkhawm dingcih hong ngaihsun hi. Bangcih sepding cih a theihloh hangin a sunglam pilna kiang hongtun ciangin a sepding zia hong thei hi. Pai pah vingvengin a khua veng tai 50 (50 miles) ciangciang ah mi te ii min leh omna (address) teng va kai khawm hi.\nA khuasung sai ngei ah ahihleh mawtaw a khawltheih nading khawlmun (parking) lian pipi omsak hi. Naupangte ki mawlna ding tuamtuam te zongh koih hi. Mi te a maitai sak thei ding limetlawm tuamtuam te koih zihziah hi. Naupangte ki mawlna ah banglo khat a tuah uh leh a don pahlian ding mi zongh omsak se hi. Kum khat hong cin khitciangin mitampi te in a masai vive ah van hong lei ziahziah ta mawk uh hi. Bangthu hong piangtam? Kumkhat sung in a sumlut $300,000 dong khang hi. A lungsim sungaa idea om bangin a gamtatna hang ahihi.\nLeitungah hauhna leh sepkhiatna lianpipi te khempeuh khuakbu sungaa idea no khat panin hong kipan vive hilel hi. Nasep lianpi septheih nading phalna ngahin leitung ah a minthang makai te ii nasep na zongh naupangno khat ii ngaihsutna peuh na hilel thei hi.\nKumsim in mawtaw company te in mawtaw bawl ziahziah uhaa a hizongin kha sim in mawtaw kilamdang toto den lel hi. Radio zongh kibawl aa a kibawl sa te tawh kibang cih ding hamsa hi. TV channel zongh ki behlap, ki behlap hi den lel hi. ‘Bawl theih ding beita in teh’ cihpen a tampi bawlsemsem theihna lim hizaw hi. Khantoh nading hong lak hi zaw hi.\nMi khat in thawlsin hon ding haksa sa mahmah hi. A kamtawh pet zel, a khut tawh hanciam zel aa haksa sa mahmah hi. Tua leh ‘tawlhu honna khat ki bawl leh e’ ci in hong ngaihsun hi. A ma a’dingin zongh nuam mahmah ding midangte a’dingin zongh nop tuamna tampi pia thei ding cih mu hi. Tua ciangin tu a mi khempeuh leh sai khempeuh ah a kizangh tawlhuhonna tuamtuam te hong piang a hihi. Ngaihsutna neuno khat pen nalianpi sep theihna ding ii kipatna lampi a hihi.\nMite ii idea neuno khat tungpan a bawlkhinsa nate na muding hi. Nasepna khempeuh, na puansilh, na tenna inn, na hawl mawtaw- idea vive pan hong kipan ahihi. Na sungaa idea neuno khat in thatang hanciam thutawh na lawhcin zawhloh laitak in hong panpih thei hi.\nHaksatna khuamial na saklai tak in na sungaa idea in gualzawhna leh lungdamna khuavak hong taangsak thei hi. Idea hoih ngah nading kum kiciangtan omlo hi. Kum 60-70 a pha khinte nangawn in a nuntakna a kikhelsak, a beisa hunkhempeuh aa a neihloh idea (lungsim sungaa ngaihsutna hoih) te nei kiksan thei uh hi.\nKei (lai at pa) mahmah pen kum 50 ka phak khit ciangin a lawhcing mi ka hihi. Kumtamna i cihpen phat tuamna khat a hihi. A theihkhak thu khempeuh sungpan in ahoihpen ngaihsutna a lungsim sungah om hi. Tua ahihmanin idea hoih khat na ngahtheih nadingin na lungsim puahpha in. Midang tampi a’ding phattuamna a pia thei dingleh nanga’dingin zongh noptuamna hong pia ding idea te ngaihsun in.\nHih a nuai aa thu 3 te bangin na sepleh na sunglam pilna in nanga’ding aa a hoihpen idea hong theisak ding hi. Tua in nangpen na ki ngaihsutna sangin a zahnih in na hoihzaw cih hong laktel ding hi.\nThu masa: Nang le nang suakta tak in na ut bangin na ki bawltheihna mun pen na sunglam hi cihthu na thei khin hi. Idea hoih neihtheih na dingpen idea hoih a neipa bangin sunglam ah kimuh ding kisam hi. ‘Ka lungsim ngaihsutna hoih hi, ka lungsim sungah idea hoih tuamtuam te hong piang khia hi’ ci in pulak khiatding thupi hi. Na sunglam mi bangzah tak in a pil hangin na pualam thupiakna tawh nasem zaw hi.\nMi khat peuhpeuh tawh thu na gen ding ciang ‘midang te tawh kiho nuam kasa aa ka lungsim sungaa ka gennop thute zaknop huai takin ka gen khia thei hi’ ci in huntomno sung nanglenang ki pulak lecin na kampau hong nuamzaw tham ding hi.\nThu nihna: Na lungsim tawngaa om idea pen na pualam ngaihsutna sungah khauhtak in hong tun ding kisam hi. Tua hiaa na khempeuh a piangbangbangin lungdam ding kisin masa in. Lungdam theihna, lungkim theihna nei lecin tua in na sunglam idea te khangsak hi. Lungdam in nuam nasak ciangin na sunglam pilna in nasem aa ngaihsutna hoih te tawh lungkim huai tak mah in hong thukkik ding hi.\nThu thumna: Na idea bangin na nasepleh na idea pen a kimuthei hong suak ding hi. Ngaihsutna i cihpen i ngaihsut khak tung laitakin thahat penpen hi. Tua na idea bei kiksak kei in. Laibu sungah ciamteh in. Na lungsim sungaa hoih thei dinghi ci aa na up idea khempeuh beisak kei in. Hoihtak ciamteh in.\nA lim in na mikha ah na muthei ding hi. Tua te ahithei zah mahin ciamteh in. Na idea te thupi bawl lecin a hoihzaw a lian zaw hong khangsemsem ding hi. Na lungsim sungah tua na idea te a nuntak nadingin en kik zel en kik zel in. Ni sim in idea thak te hong omom ding aa sepding tampi na thei ding hi.\nSik tungah laikhet a sem mi khat in ni khat in nai 8 sung a nasep pen cimtak mahmah hi. Ngaihsutna kihel lo in thatangbek a zangh kisa hi. Ih nasepna peuh ah idea hoih ki nei thei hi cih a theih khit aa kipan a gamtatdan hong kilamdang hi. A nasep bangci bangin idea hoihtawh khangto sak thei dingcih hong hanciam hi.\nA beisa hun ah misawl bek sem hi. Misawl loh a sikval te zong sik company te kiangah a huantui dingin sum tawmno tawh zuak hi. Khantohna ding idea a ngah khitciangin a sikval neuneu te lim hoihnono in hong sek hi. Cimtaknawnlo bek hilo in manlah lua mahmah aa misawl zongh sem manlo liang hi. A sumlut zongh a zahnih sang a tamzaw khang hi. Ngaihsutna mahtawh a kipan ahihi.\n‘Lungdam in’ cih laimal pen laimal tenglakah a thahat pen kammal ahihi. Maigumna in lungsim ngaihsutna susia hi. Na lungdam mahmah hunte ngaihsun kik in. Mun khat peuhpeuh ah pai in na khat peuhpeuh sepnopna lungsim hong nguan hiam?\nLungdam in. Haksatna na tuakzongin lungdam in. Na haksatna in nanghong uk lo dingaa na haksatnate zo ding na hihmanin lungdam in. ‘Lungkham huai mahmah hiven, bangci lungdam theih ding’ cih i zak pahpah kammal a hihi.\nMaigumna in hamphatna khatbek hong piak theihlohna leh hong suakta saklo cih i theih hiaa banghangin a hoihzaw i ngahtheih nadingin lungdam sawm lo ding i hihiam? Thuthak ki zaksakna lai te na sim ciangin nang ii din mun ah om uh hileh a lungdam thei ding mi bangzah om hiam cih nasim kha ding hi. Tua hileh thupha a ngah na hihlam na ki thei ding hi. Tua hileh lungdamtak in na haksatna te na zawhtheihna ding idea te na ngaihsun thei zaw ding hi.\nA zom ah sum (money) thu i gen ding hi. A masa in hih i gensa thulu sungaa thu ii manphatna a vek in na ngah hiam cih ki dongh in. Ih Mutna leh Hauhna\nPrevious: Mihing le lungsim ~ Lian Tuang\nNext: Homeless pan Heroes – Jordyn Sloan ~ Pau Do Lian


url: =ZYA te’n Pyidawtha khuasung hawkguam tuiluan nading Pipe thuah :: ZOMI DAILY\nposted on 30 July 2019 at 4:56 pm Lomkholna: News, Zomi, ZYA\nPyidawtha khua laizang ah gamdang pan huhna tawh lamzikpi ki bawl a, hong sangto mahmah mawk hi.\nNidang lampi nawl teng ah tuipaihna guam akineih man in huansung ah khaici meh tampi kiciing thei hi. Nidang in khuasung lampi te zong avengveng in sehnel kisung in ki zalhkim a, atuamsan na omngeilo in lampi tawh kisai buaina omvet lo hi.\nTuhun Hausa upa ten zong khuasung ading ahoih lah bawllo, asia zong bawltuan lo uh a, mipi sum neizaw deuhteng in, a inn mai ciat uh Tungtun bang in sehnel vumsak ciat ahihman in, khuasung vakleng ken lak guamlak paitawh kibang hi.\nIh Bazaar Yii pi sung zong mehteh mehgah zuakna mun te, sehnel kisung mahmah lo a,mehlei mipi te khe buansa in kiciah kha den hi. Bazaar Yii pi committee te’n bang teng ngaihsun hiam cihnop huai mawk hi.\nKhuasung ih luttoh ciang in taklam teng nisuahna lolui ah tui atuaksuk den hia, veilam teng tualpi lui leh tuitawng lui ah aleng suak ahihi. Tuhun in Hausa upa in khuasung lampi te bangmah vaihawmlo ahihman in, a ut anuam in sehnel akisun man in, tuilam hawkguam te kivuknelh a tui ihcih pen aniamniam na aluang ahihman in khuasung nuam mahmah kimlai buanciim hongsuah hi.\nHihthu dik asalo Zomi Youth Association (Pyidawtha Southern) te in zanni 07/29/2019, nitak lam 2pm hun akipan 6:36 pm dong ma hong pang uh a, Tuilam pi hong zik in, lampi te ah Pipe te koih in, tuite aluan ngeibang in hong luangsak kik uh ahihman in, ZYA (Phyidawtha Southern) te thupi kasa mahmah hi.\nMore: Pyidawtha Khua Zomite i Kiteelna Vote piakna tawh kisai Mimal Muhna\nLampi sehnel sundan leh tuilam te ih bawlsiam masiah ihkhuasung hoihngeilo ding ahihman in Hausa upa teleh ZYA te kipawl in ma hong panthak ding ki lam en mahmah hi. Veina bek tawh, khuanawl khat pan, Zogam Mungno\nPrevious: Rev. Dr. GK Nang: Khualzinna gamte bu 2 na\nNext: Makai hoih in pilna thupi sa ~ Pau Khat Suan\nPastor sabengte thu\nChina ah temta hiammahmah tawh mittang ki kiatkiat saklai\nZan ihmut theihloh hunte Pasian minthanna ding ~ Rev. Thang Van Lian


url: =Napyidaw Kawl Ngam Khuapi « Nikonghong\nHome » Kawl Ngam » Napyidaw Kawl Ngam Khuapi\nNaypidaw khua sia 2002 pan kipan khuasaat kipan hi. Construction company 25 bang in khua saat aa, Asia World le Htoo Co. Ltd. te in lampui hi.\n2005 November tha in kikhiin zo ahihang, Naypyidaw ci min sia March 27, 2006 (Armed forced day) ni pan kipan officially in zangh pheang hi.\nYangon le Mandalay zomh, Kawl ngam ah khuapi lian bel a 3na hi.\nLeitung ah a manlaang bel a khangto khuapi 10 sungah kihel hi. 6 sia Sen ngam pan hi aa, Nigeria pan khat, Burkina Faso pan khat le Cote d’Ivoire pan khat hi.\nNitumna sangah Bago Yoma le Nisuana sangah Shan Yoma kilaklawah khua kisaat hi.\nZone 7 in khen aa, a nuai abang hi.\nTownship (myo-ne) a lui 3 le a thak 5 nei aa, anuai abang hi.\nOttara Thiri (ဥတၱရသီရိၿမိဳ႕နယ္) a thak\nDekkhina Thiri (ဒကၡိဏသီရၿမိဳ႕နယ္) a thak\nPobba Thiri (ပုဗၺသီရိၿမိဳ႕နယ္) a thak\nZabu Thiri (ဇဗၺဴသီရိၿမိဳ႕နယ္) a thak\nZeyar Thiri (ေဇယ်ာသီရိၿမိဳ႕နယ္) a thak\nSaanginn taw kisai sia, No. 1 Basic Education High School khat om aa, Yezin University of Veterianary Science, Yezin Agricultural University le Yezin University of Forestry om hi.\nLampi taw kisai Yangon pan Naypyidaw dong 8 lane high way lampi khat om aa, kilometer 323.2 khuala hi. Naypidaw khuapi sung ah 20 lane lampi zong kivawt himakale, lampi tung a tai tu motor om vasup ngawl hi tuak hi.\nMeileang lam taw kisai in 2011 August tha sung Russia te in tai 31 (kilo 50) a pha lei nuai meileang lam vawt tu ci in Russian news khat in son hi. Vawt takpi tu hi le, kawl ngam a tu leinuai meileang lam masa phit bel hi tu hi. Naypyidaw meileang buta (station) sia December 8, 2006 pan kipan kisa aa, July 5, 2009 ni hong hi.\n4 lane lampi tam mama kivawt aa, Wungyi zumte in amate naseamte transportation a tu zing le nitak zum ka hun, tuak hun ferry nei hi. Central bus Station khat om hi. Taxi company khat bek om aa, ngaalkapte a hi. 2009 sung accident huvau in a thi tam mama ahikom Taw Win Yadana road le lam thupite pawl khatah motor cycle pai sak thei ngawl hi.\nNaypyidaw international vanleang len sia, Naypyidaw pan thangsang tai 10 kiim khualana munah om hi. Kawl ngam a tu a phabel vanleang len khat hi aa Dec 19, 2011 ni hong hi. US $ million 200 bo in akilam hi aa, kum khat khualhaw leangna million 10 vaal bang in zangh thei tu hi ci hi.\nNaypyidaw Hospital sia 2006 kum in kihong aa, Pyinmana le Tatkon zongah zoto khat vave nei hi.\n2009 pan kipan cell phone CDMA kizangh thei hi. Taangmi te inn ah private telephone la sak thei ngawl, kikhaam ahikom, phone set nuam le public phone zak kul hi. Inn ah phone nei thei ngawl cina hi.\nThat empty feeling: Inside Myanmar’s forbidden capital (dailymaverick.co.za)\nNaypyidaw Monasteries Torched for New Development (irrawaddy.org)\nBy thawngno in Kawl Ngam on January 25, 2012 .\n← Kawlngam Sung Tapidaw Hong Thet Phitna Thu\tSizang Kam Taw Kisai Thu Kikupna →